ރިސޯޓްތައް / ސިއްހަތު\nރާއްޖެ އަށް ޓޫރިސްޓުން އައުމުގެ ކުރިން ކޮވިޑް-19 އަށް ނެގެޓިވްކަން ޔަގީންކުރަން ޖެހޭ ގޮތަށް އުސޫލު ބަދަލު ކުރައްވާނެ ކަމަށް ޓޫރިޒަމް މިނިސްޓަރު ޑރ. އަބްދުﷲ މައުސޫމް ރޭ ވިދާޅުވެއްޖެ އެވެ.\nރާއްޖެ އަންނަ ޓޫރިސްޓުން އިތުރު ކުރެވޭނީ ކޮވިޑް-19 އަށް ޕޮޒިޓިވްވާ މީހުންގެ އަދަދު ދަށްކޮށްގެން ކަމަށް އާ ޓޫރިޒަމް މިނިސްޓަރު ޑރ. އަބްދުﷲ މައުސޫމް ވިދާޅުވެއްޖެ އެވެ.\nކޮވިޑް-19 ފެތުރުން ކޮންޓްރޯލް ކުރަން ރާއްޖޭގެ ރައްޔިތުން މިހާތަނަށް ކުރި މަސައްްކަތް ދެގުނަ އަށް އިތުރުކޮށްފި ނަމަ ރާއްޖޭގެ ބޯޑަރު އަންނަ މަހު ހުޅުވައިލުމަށް ފަހު، ދެން އަލުން ބަންދުކުރަން ނުޖެހޭނެ ކަމަށް ޓޫރިޒަމް މިނިސްޓަރު އަލީ ވަހީދު ރޭ ވިދާޅުވެއްޖެ އެވެ.\nލަކްސް އިން ސިއްހީ ހިދުމަތްތެރިންނަށް ހިލޭ ޗުއްޓީ ދެނީ\nކޮވިޑް-19ގައި ކުރީ ސަފުގައި މަސައްކަތް ކުރާ ސިއްހީ ހިދުމަތްތެރިންގެ ތެރެއިން ދެ މީހަކަށް ހިލޭ ޗުއްޓީ ޕެކޭޖެއްގެ ކެމްޕެއިނެއް ލަކްސް ރިސޯޓްސް އެންޑް ހޮޓެލްސް އިން ފަށައިފި އެވެ.\nMay 02, 2020 75\nވެލާ ރިސޯޓުން 10000 ޓެސްޓް ކިޓާއެކު ބޮޑު އެހީއެއް\nކޮވިޑް-19އާ ދެކޮޅަށް މަސައްކަތްކުރުމަށް ބޭނުންވާ ގިނަ އަދަދެއްގެ ސާމާނު ވެލާ ޕްރައިވެޓް އައިލެންޑް ރިސޯޓުން ރާއްޖެ އަށް ހަދިޔާކުރަން ނިންމައިފި އެވެ.


gaumah dhaan beynun bagladhesh meehun ekamah edhi nan note kuruvan angaifi\nކޯވިޑް-19 : އިތުރު 58 މީހަކު ...\nއައްޑޫސިޓީގައި ދިރިއުޅޭ ބަންގްލަދޭޝް ރައްޔިތުންގެ ތެރެއިން އަމިއްލަ ގައުމަށް އެނބުރި ދާން ބޭނުންވާ ފަރާތްތަކަށް ރަޖިސްޓްރީ ކުރުމުގެ ފުރުސަތު ހުޅުވާލައިފި އެވެ.\nއައްޑޫ ސިޓީ ކައުންސިލުން ބުނީ އައްޑޫގައި ދިރިއުޅޭ ބަންގްލަދޭޝް ރައްޔިތުންގެ ތެރެއިން އަމިއްލަ ގައުމަށް އެނބުރި ދާން ބޭނުންވާ މީހުން ތިބިކަން ފާހަގަކުރެވިފައިވާ ކަމަށެވެ. އެހެންކަމުން، އެނބުރި ޤައުމަށް ދާން ބޭނުންވާ ފަރާތްތަކުން އައްޑޫގެ އަވަށްތަކުގައި ގާއިމު ކޮށްފައިވާ ސޯޝަލް ސަޕޯޓް ޑެސްކް (އެސް.އެސް.ޑީ) ތަކުގައި 2020 މޭ 25 ވަނަ ދުވަހުގެ 20:00 ގެ ކުރިން ރަޖިސްޓަރީ ކުރުމަށް އެދޭ ކަމަށް ކައުންސިލުން ބުނެއެވެ.\nކައުންސިލުން ބުނީ އައްޑުއަށް ބަންގްލަދޭޝް ރައްޔިތުން ގެނެސްފައިވާ ކުންފުނިތަކާއި އަމިއްލަ ފަރާތްތަކަށް ވެސް އެއަވަށެއްގެ އެސް.އެސް.ޑީ ތަކުގައި ބަންގްލަދޭޝް ރައްޔިތުން ރަޖިސްޓަރީ ކުރެވިދާނެ ކަމަށެވެ. މީގެ އިތުރަށް ކައުންސިލުން ބުނީ، އަމިއްލަ ގައުމަށް އެނބުރި ދިއުމަށް ބޭނުންވާ ބަންގްލަދޭޝް ރައްޔިތުންގެ ތެރެއިން ލިޔެކިޔުން ފުރިހަމަ ނުވާ މީހުންނަށް ވެސް ރަޖިސްޓަރީވުމުގެ ފުރުސަތު އޮންނާނެ ކަމަށެވެ.\nއެސް.އެސް.ޑީ ތަކުގައި ރަޖިސްޓަރީކުރުމަށް ގުޅާނެ ނަންބަރުތައް:-\nހިތަދޫ އިން 7789042\nމަރަދޫ އިން 7789043\nމަރަދޫފޭދޫ އިން 7789045\nފޭދޫ އިން 7789044\nމީދޫ އިން 7789041\nހުޅުދޫ އިން 7789046\nއައްޑޫސިޓީގައި ދިރިއުޅޭ ބަންގްލަދޭޝް ރައްޔިތުންގެ ތެރެއިން އަމިއްލަ ގައުމަށް އަނބުރާ ދާން ބޭނުންވާ ފަރާތްތަކުން ރަޖިސްޓްރީ ކުރުމަށް ފުރުސަތު ހުޅުވާލާފައި ވާއިރު، ކޮވިޑް-19އާ ގުޅިގެން ރާއްޖޭގައި ތާށިވި ގިނަ އަދަދެއްގެ ބިދޭސީން މިހާރު ވެސް ވަނީ އެމީހުންގެ ގައުމަށް ގެންގޮސްފަ އެވެ.\nރާއްޖޭގައި ބިދޭސީންގެ މައްސަލަތައް ބޮޑުވެފައި ވާއިރު، ރާއްޖޭގައި ޤަވާއިދާ ޚިލާފަށް 105،000 އެއްހާ ބިދޭސީން އުޅޭކަމަށް ލަފާ ކުރެއެވެ. އަދި އޭގެ ތެރެއިން ގިނަ މީހުންގެ އަތުގައި ޕާސްޕޯޓް އަދި ވޯރކްޕާމިޓް ފަދަ ރަސްމީ ލިޔެކިޔުމެއް ނެތެވެ. ޕާސްޕޯޓް ނެތް މީހުންގެ ޕާސްޕޯޓް ހައްދަން ދަތިތަކާ ވަނީ ކުރިމަތިވެފަ އެވެ.\nމާލެ ސަރަޙައްދުގެ ކާފިއު ގަޑި ހަވީރު 4:00އަށް އިތުރުކޮށްފި\nމާލެ ސަރަޙައްދުގައު މިހާރު އިޢުލާންކޮށްފައިވާ ކާފިއުގެ ވަގުތު ހަވީރު 4:00އަށް އަވަސްކޮށްފިއެވެ. މިހާރު ކަނޑައަޅާފައި ވަނީ މާދަމާއިން ފެށިގެން ...


Qaumee airline in kohfaivaa iulaaneh gai olhuvaalun thakeh!?\nގައުމީ އެއާލައިނުން ކޮށްފައިވާ އިއުލާނެއްގައި އޮޅުވާލުންތަކެއް!\nއައިލެންޑް އޭވިއޭޝަންގެ ފަރާތުން ވެލާނާ އިންޓަނޭޝަނަލް އެއާޕޯޓް (ވީއައިއޭ)ގައި ހިންގާ ސީޕްލޭން ޓާމިނަލްގައި ކެފޭއެއް ހިންގުމާއިއެކު ހުވަނދުމާ ލައުންޖަށް ކޭޓަރިންގެ ހިދުމަތް ފޯރުކޮށްދިނުމަށް ޝައުގުވެރިވާ ފަރާތްތަކުން ކުރިމަތިލުމަށް 13 ގަޑިއިރުގެ ކުރު ވަގުތުކޮޅެއް ދީފި އެވެ.\nމި އިއުލާން ސަރުކާރުގެ ގެޒެޓްގައި އާންމުކޮށްފައިވަނީ ރޭ 10:25 ގައެވެ. އިއުލާންގައި ބުނާ ކެފޭ ހިންގުމާއި ކޭޓަރިންގެ ހިދުމަތް ދިނުމަށް ޝައުގުވެރިކަން ފާޅުކޮށް އީމެއިލް ކުރަން ފުރުސަތު ދީފައިވަނީ މެންދަމުގެ ވަގުތުތައް ވެސް ހިމެނޭ ގޮތަށް އެންމެ 13 ގަޑިއިރެވެ.\nމިމަސައްކަތް ކުރުމަށް ޝައުގުވެރިވާ ފަރާތްތަކުން މެއިލްކުރުމަށް ތިން އީމެއިލް އެޑްރެސް އިއުލާންގައި ހިމަނާފައިވެ އެވެ. ޝައުގުވެރިކަން ފާޅުކުރަން ދިން ވަގުތު ހަމަވާނީ މިއަދު ހެނދުނު 11:30 ގައި ކަމަށާއި ދީފައިވާ ވަގުތުގެ ތެރޭގައި ޝައުގުވެރިކަން ފާޅުކޮށްފައި ނުވާ ފަރާތްތަކަށް ބީލަމުގައި ބައިވެރި ނުވެވޭނެ ކަމަށްވެސް އިއުލާންގައި ބުނެފައިވެ އެވެ.\nއިއުލާންގައި ޝައުގުވެރިކަން ފާޅުކުރަން މިއަދު ހެނދުނު 11:30 އަށް ހުޅުވާލާފައިވީ ނަމަވެސް އިއުލާންގައި ހިމަނާފައިވާ އިންވިޓޭޝަން ފޯ ޕްރޮޕޯސަލްގައި ޝައުގުވެރިކަން ފާޅުކުރަން އިތުރު މުއްދަތެއް ވެސް ދީފައިވެ އެވެ. އެގޮތުން އިނގިރޭސި ބަހުން ލިޔެފައިވާ އިންވިޓޭޝަން ފޯ ޕްރޮޕޯސަލްގައި ޝައުގުވެރިކަން ފާޅުކުރަން ފުރުސަތު ދީފައިވަނީ މާދަމާ ހެނދުނު 11:30 އަށެވެ.\nކެފޭ ހިންގުމަށް ޝައުގުވެރިވާ ފަރާތްތަކުން ބީލަން ހުށަހަޅަން ޖެހެނީ މިމަހުގެ 22 ވަނަ ދުވަހުގެ މެންދުރުފަހު 2:30 ގައެވެ.\nއިއުލާންގައިވާ ގޮތުން ޝައުގުވެރިކަން ފާޅުކުރާ ފަރާތްތަކަށް ކެފޭ ހިންގާ ތަނާއި ކޭޓަރިންގެ ހިދުމަތް ދޭން ޖެހޭ ތަން ދައްކާލުމަށް ހަމަޖެހިފައިވެ އެވެ. ބީލަން ކާމިޔާބު ކުރާ ފަރާތަކަށް ކެފޭ ހިންގަން ބޮޑު ސަރަހައްދެއް ލިބޭއިރު އެ ތަނަށް އެއްވެސް ކުއްޔެއް ދައްކާކަށް ނުޖެހެ އެވެ. ނަމަވެސް ޔުޓިލިޓީ ފީއެއްގެ ގޮތުގައި ކޮންމެ މަހަކު 5،000 ރުފިޔާ ދައްކަން ޖެހެ އެވެ.\nއައިލެންޑް އޭވިއޭޝަންގެ މި އިއުލާނާ ގުޅިގެން ކެފޭ ހިންގާ ބައެއް ފަރާތްތަކުން ވަނީ އެ ކުންފުންޏަށް ތުހުމަތުތަކެއް ކޮށްފަ އެވެ. އެގޮތުން މިއީ ވަކި ބަޔަކަށް ކެފޭ ހިންގަން ތަނެއް ދިނުމުގެ ގޮތުން އައިލެންޑް އޭވިއޭޝަނުން ކޮށްފައިވާ ކަމެއް ކަމަށް ބުނެފައިވެ އެވެ. ޝައުގުވެރިކަން ފާޅުކުރުމަށް ދެ ތާރީހެއް ދީފައިވާއިރު ދެ ތާރީހުގައިވާ ވަގުތުކޮޅު ވެސް ކުޑަކަމާއި އަދި ދެ ތާރީހެއް އޮތުމުން އޮޅުވާލުމެއް އުޅޭ ކަމަށްވެސް ކެފޭ ހިންގާ ބައެއް ފަރާތްތަކުން ފާހަގަކޮށްފައިވެ އެވެ.\nއައިއޭއެސް އައިލެންޑް އޭވިއޭޝަން


Bihi filuvaalan hikandhi fai mask alhan kereynetha?\nބިހި ފިލުވާލަން ހިކަނދިފަތް މާސްކު އަޅަން ކެރޭނެތަ؟\nހިކަނދިފަތަކީ އާންމުކޮށް ކާއެއްޗެހީގެ ރަހަމީރު ކުރުމަށްޓަކަައި އަޅާ އެއްޗެއް ކަމުގައި ވިޔަސް ހިކަނދިފަތް މިވަނީ، ނަލަވުމަށް ވެސް ބޭނުން ކުރެވޭ އެއްޗެއްގެ ގޮތުގަ އެވެ.\nމިގޮތުން ހިކަނދިފަތުގެ ފޭސްމާސްކަކީ މޫނުގައި ނަގާ އޮށާޅަ ފަދަ ބިހި ނެގުމުގެ ފަރުވާއެއް ކަމުގައި ވެއެވެ. މިކަމަށްޓަަކައި އަމިއްލައަށް ގޭގައި ވެސް ހިކަނދިފަތުން މާސްކު ތައްޔާރުކޮށްލެވޭނެ ބައެއް ގޮތްތަކަކީ މިއީ އެވެ.\n1- ހިކަނދިފަތާއި ލުނބޯ މާސްކު\nއެއްކޯނި ނުވަތަ ހައެއްކަ ހިކަނދިފަތް ބްލެންޑު ކުރުމަށް ފަހު ބައި ސަމްސާ ލުނބޯ ހުތާއި އެއްކޮށްލާށެވެ. މި ޕޭސްޓް މޫނުގައި ހޭކުމަށް ފަހު ފަނަރަ ވަރަކަށް މިނިޓް ބެހެއްޓުމަށް ފަހު ދޮވެލާށެވެ. މިއީ މޫނުގައި ނަގާ ބިހީގެ ސަބަބުން ލާފައި ހުންނަ ލަކުނުގެ ކުލަ ފަނޑުކޮށްދީ ބިހިނެގުން މަދުކޮށްދޭ މާސްކެކެވެ. މި މާސްކު ހަފްތާއަކު ދެފަހަރު ނުވަތަ ތިން ފަހަރު ބޭނުން ކުރެވިދާނެ އެވެ.\n2-ހިކަނދިފަތާއި ރީނދުލުގެ މާސްކު\nއެއްކޯނި ނުވަތަ ހައެއްކަ ހިކަނދިފަތް ބައި ސަމްސާ ރީނދުލާއި އެއްކޮށް ބްލެންޑު ކުރާނީ އެއް ސަމްސާ ފެން އަޅައިގެންނެވެ. މި ޕޭސްޓް ތައްޔާރުވުމުން މޫނު ސާފުކުރުމަށް ފަހު މޫނުގައި އުނގުޅާފައި 10 މިނިޓް ބެހެއްޓުމަށް ފަހު ދޮވެލާށެވެ. ރީނދުލުގައި ހިމެނޭ އެންޓި ބެކްޓީރިއަލް މާއްދާތަކާއި ހިކަނދިފަތާއި އެއްވުމުން ހަންގަޑު ސާފްކޮށްދީ ބިހި ނެގުމުން ރައްކާތެރިކޮށްދެ އެވެ. މިއީ ކޮންމެ ދުވަހަކު ވެސް ބޭނުން ކުރެވިދާނެ މާސްކެކެވެ.\nހިކަނދިފަތް މާސްކުތަކުން ވަސް ދުވި ނަމަވެސް މިއީ މޫނުގައި އަޅާލަން ވަރަށް ރަނަގޅު އެއްޗެކެވެ.


Aa hayaatheh hoadhaidheyn hithuthuge funun!\nއާ ހަޔާތެއް ހޯދައިދޭން ހިތުގެ ފުނުން!\nއިމާދުއްދީނުގެ ސެން ކްލާހުގައި ޓީޗަރަކު އޭނާގެ ދަރިވަރަކާއެކު: މިއީ ކިޔަވައި ދިނުމުގައި އާދަޔާހިލާފު މަސައްކަތެއް -- ފޮޓޯ: އަވަސް\nމިއީ އިމާދުއްދީން ސްކޫލްގެ ސެން ކްލާސްތަކުގައި ކިޔަވައިދޭން އުޅޭ ޓީޗަރަކަށް ދިމާވި ހާދިސާއެކެވެ. ތަބީއަތުގައި ކަންކަމާ އަވަހަށް ރުޅި އަންނަ ކުއްޖެއްގެ ފަރާތުން އެ ޓީޗަރަށް ލިބުނީ ބޮޑު އަނިޔާއެކެވެ. ދަރިވަރު ރުޅި އައިސް ޓީޗަރު ގައިގާ ތަޅައިގަތީ އެވެ. ކޮނޑުހުޅި ނެއްޓި ބޮޑު އަނިޔާއެއްވި އެވެ. މުޅި އުމުރު އެ އަނިޔާއެއްގެ ވޭން ހަށިގަނޑުގައި އަޅާނެ އެވެ. އެކަމަކު އޭނާގެ މޫނު މަތިން މަސައްކަތާމެދު ކުޑަ ވެސް ޝައުގުވެރި ކަމެއް ނުގެއްލެ އެވެ. އަދިވެސް ހަމަ އެ ދަރިވަރުންގެ ކައިރީގައި އެ އިނީ އެ ޓީޗަރެވެ. ސާބަހެވެ!\nއިމާދުއްދީން ސްކޫލްގައި ހާއްސަ އެހީއަށް ބޭނުންވާ ނުވަތަ ހާއްސަ އަޅާލުން ބޭނުންވާ 98 ކުއްޖަކު ދަނީ ތައުލީމް ހާސިލް ކުރަމުންނެވެ. އެ ކުދިންނަށް ވަކި ހާއްސަ ކްލާސް ރޫމްތަކެއް ހުންނައިރު ކުދިންނަށް ތަމްރީނާއި ތައުލީމް ދިނުމަށް 28 ޓީޗަރަކު އުޅެ އެވެ. ދެ ދަންފަޅިއަށް ޖުމްލަ އަށް ކްލާހުގައި މި 28 ޓީޗަރުން ކިޔަވައިދޭއިރު އެމީހުންގެ މަސައްކަތް ވަރަށް ގާތުން ބަލާލުމަށް ފުރުސަތު ލިބުނެވެ. ހައިރާންވެ އަނތަރީސްވާހާ އެ ޓީޗަރުންގެ ކެތްތެރިކަމާއި އޯގާތެރިކަން ބޮޑެވެ.\nއަވަސްގެ ނޫސްވެރިން މިދިޔަ ބުރާސްފަތި ދުވަހު މެންދުރުފަހު އިމާދުއްދީން ސްކޫލްގެ ސެން ކުލާހަކަށް ވަންއިރު އެ ކުދިން ތިބީ ވަށް ބުރެއް ހަދައިގެން އެކަކު އަނެކަކަށް ތައާރަފުވުމުގަ އެވެ. އަމިއްލަ ނަމާއި މަންމަ އާއި ބައްޕަ ނަން ބުނެދޭން މަސައްކަތް ކުރަނީ އެވެ. އެޑްރެސް ވެސް ހަނދާން ކުރެވޭތޯ މަސައްކަތް ކުރެ އެވެ.\nއޭގެ ތެރެއިން ބައެއް ކުދިންނަކީ ވަރަށް އުނދަގުލުން ނޫނީ ބަހެއް ވެސް ނުބުނެވޭ ކުދިންނެވެ. އެ ކުދިންގެ އަތުގައި ހިފައިގެން ހިތްވަރަކަށް ތިބީ ޓީޗަރުންނެވެ. ކޮންމެ ކުއްޖެއްގެ މަންމަ އާއި ބައްޕަ އަދި އެޑްރެސް ވެސް އެ ޓީޗަރުން ހިތު ދަހެވެ. އެ ކުދިންގެ ކޮންމެ އިޝާރާތަކީ ޓީޗަރުންގެ ހިތުގައި ބިންވަޅު ނަގާފައިވާ އިޝާރާތްތަކެވެ.\nޖެހިގެން ހުރި ކްލާހަށް ވަތްއިރު ކުދިންގެ ހަރަކާތަކީ ކުޅިވަރުގެ ތެރެއިން ކަސްރަތު ކުރުމެވެ. މި ކްލާހުގައި ރީއްޗަށް ވާހަކަ ދައްކާލަން އެނގޭ ކިޔެވުމުގައި ވެސް ތޫނުފިލި ކުދިން ތިއްބެވެ. ކްލާހަށް އަހަރެމެން ވަނުމާއެކު ސަލާން ވެސް ގޮވާލި އެވެ. ބައެއް ކުދިން ސަލާމްކޮށްލަން އަތް ވެސް ދިއްކޮށްލި އެވެ. ކެމެރާތައް ފެނުމުން އުފާވެސްވި އެވެ. ތަފާތު ވަސީލްތަތް ބޭނުން ކޮށްގެން ޓީޗަރުން ކުދިން ލައްވާ ކަސްރަތު ކުރަމުން ދިޔައިރު އެ ކުއްޖަކަށް އެކަމެއް ކުރެވޭނެ މިންވަރާއި ނުކުރެވޭނެ މިންވަރު ޓީޗަރުންނަށް އެނގެ އެވެ.\nއެހީގެ އަތް ދިއްކޮށްލަންވީ ވަގުތާއި އަމިއްލަ ފައިމައްޗަށް ދޫކޮށްލަންވީ ވަގުތު އެމީހުންނަށް އެނގެ އެވެ. ގޮވައިގެން ދާންވީ ވަގުތާއި އެކުގައި ފެމެންވީ ވަގުތު ވެސް އެމީހުންނަށް އެނގެ އެވެ. ކޮންމެ ކުއްޖަކަށް ވަކި ގޮތެކެވެ.\nއިމާދުއްދީނުގެ ސެން ކްލާހެއް\nތިންވަނައަށް ވަން ކްލާސް ރޫމަކީ ވަކިން ހާއްސަ ކްލާސް ރޫމެކެވެ. ކޮންމެ ކުއްޖަކަށް ޓީޗަރެކެވެ. އެންމެ ސިވިއާ ކުދިން ގެންދަނީ އެ ކުލާހަށެވެ. ކުއްޖާގެ ކޮންމެ ހަރަކާތެއް ކޮންމެ ޝަކުވާއެއް އަޑުއަހާ ބަލަން ޓީޗަރު އަބަދު ގާތުގައި އިނދެ އެވެ. އެ ކުލާސް ރޫމުގައި ހޭދަކުރި 15 ވަރަކަށް މިނެޓުން ވެސް މި ޓީޗަރުންވާ ގުރުބާނީ އެ ބުރަ މަސައްކަތް ކޮންމެ ވެސް ވަރަކަށް ވަޒަންކޮށްލެވުނެވެ. ކުއްލިކުއްލިއަށް އަންނަ ރުޅިއަށް ޓީޗަރު ސަމާލުވެ އިންނައިރު އެ ކުދިންގެ އަމިއްލަ އަތުން ކަންކަން ކުރުވުމަށް ވެސް ޓީޗަރުން ގިނަ މަސައްކަތްތަކެއް ކުރެ އެވެ. އެތައް ފަހަރަކު ކިޔައިދެ އެވެ. ފޫހިކަމެއް ވަރުބަލި ކަމެއް އެ ޓީޗަރުންގެ މޫނު މަތިން ނުދައްކަ އެވެ. އެއީ ހިނިތުންވުމާއި އޯގާތެރިކަމުގެ 28 މޫނެވެ.\n"ގިނަ ދުވަސް ދުވަހު ޓީޗަރުން އަޅައިގެން އަންނަ ބުރުގާ ވެސް އަނެއް ދުވަހު އަޅަން ނުވާ ވަރުވެފަ އޮންނަނީ،" ޓީޗަރަކު ބުނެލި އެވެ.\nއިމާދުއްދީން ސްކޫލްގެ ސެން ކުލާހުގައި ކިޔަވައިދިނުމަށް އުޅޭ 28 ޓީޗަރުންގެ ތެރެއިން 26 ޓީޗަރުންނަކީ އަންހެން ޓީޗަރުންނެވެ. ދެ ފިރިހެން ޓީޗަރުން އުޅޭއިރު އެ ދާއިރާއަށް ފިރިހެނުންގެ ޝައުގުވެރިކަން ކުޑަކަން ސްކޫލުން ފާހަގަ ކުރެ އެވެ. ނަމަވެސް ސްކޫލަށް ލިބިފައިވާ އެ 28 ޓީޗަރުންނަކީ ވެެސް "ޖަވާހިރު" ންގެ ގޮތުގައި ސްކޫލް މެނޭޖްމެންޓުން ފާހަގަކުރެ އެވެ.\nއަމިއްލަ ދަރިންގެ ގޮތަށް ހާއްސަ ކުދިންނަށް ހާއްސަ އޯގާތެރިކަން އެ ޓީޗަރުން ދެމުންދާއިރު އެ ވަރުން އެމީހުން ފުއްދައެއް ނުލަ އެވެ. ކުދިންނަށް އެންމެ ރަނގަޅު ގޮތްތަކާއި އެންމެ ރަނގަޅު ތަކެތި ހޯދަން އަބަދުވެސް މަސައްކަތް ކުރެ އެވެ. ސަރުކާރުން ނޫނީ މިނިސްޓްރީގެ ތެރެއިން ތަކެތި ލިބެންދެން މަޑުނުކޮށް އަމިއްލައަށް ޕްރޮޕޯސަލްތައް ހަދައިގެން ތަކެތި ހޯދުމަށް ޓީޗަރުން ބޭރު ތެރެއަށް ނުކުމެ އެވެ. ސްކޫލްގެ އެ ކުލާސް ރޫމްތަކަށް ކުދިން ހިތްފުރޭ ވަރަށް ތަކެތި ވައްދާފައި އެ ހުރީ ހަމަ އެފަދަ އެތައް މަސައްކަތުންނެވެ.\nސެން ކުލާހެއްގެ ޝެޑިއުލް، ބްރޭކެއް ނެތް\nސެން ކުލާހެއްގެ އެއް ދުވަސް ހޭދަވާ ގޮތަށް ހަ އަހަރު ވަންދެން ސެންގައި ކިޔަވައިދެމުން އަންނަ ނާޒިޔާ ހާލިދު ވާހަކަ ހިއްސާކޮށް ދިނެވެ. އޭނާ ކިޔައިދިން ގޮތުގައި ކޮންމެ ދަރިވަރަކަށް ވެސް ޓީޗަރު ވަކި ޝެޑިއުލެއް ހަދައި ކުއްޖާއަށް ފެންނަ ގޮތަށް އެ ޝެޑިއުލް ބަހައްޓަ އެވެ. ކޮންމެ ދުވަހު ވެސް ކުދިން އައުމުގެ ކުރިން ޓީޗަރު އެ ޝެޑިއުލް ތައްޔާރު ކުރާނެ އެވެ.\nއާންމު ގޮތެއްގައި ކޮންމެ ދުވަހަކު ވެސް އެންމެ ފުރަތަމަ އޮންނަނީ ކަސްރަތު ގަޑި އެވެ. ކަސްރަތު ގަޑިއަށް ފަހު ކުދިން އަރާމް ކޮށްލުމަށްފަހު ސާކަލް ގަޑިއަށް ތައްޔާރުވެ އެވެ. އޭނާ ބުނި ގޮތުގައި އެ ގަޑިއަކީ ކުދިންގެ ސޯޝަލް ސްކިލް ކުރިއަރުވަން ބާއްވާ ގަޑިއެކެވެ. އެ ގަޑީގައި އެހެން މީހުންނާ ވާހަކަ ދެއްކުމާއި އެކުގައި އުޅުމަށް ދަސްކޮށްދެ އެވެ.\nއިންޓަވަލް ގަޑިއަކީ ވެސް ވަރަށް މުހިންމު ގަޑިއެކެވެ. ކޮންމެ ކުއްޖަކަށް ވެސް ވަކި ކާނާ އެކެވެ. އެކި ކުދިންނަށް ކެވެނީ އެކި ކާނާ އެވެ. ނަމަވެސް ޓީޗަރުންގެ މަސައްކަތަކީ ކުދިންނަށް ވީހާވެސް ގިނަ ވައްތަރެއްގެ ކާނާ ތައާރަފުކޮށް އެ ކާނާތައް ކުދިންނަށް ކާން ދިނުމެވެ. އިންޓަވަލް ގަޑިއަށްފަހު ކޮންމެ ވެސް ފިލާވަޅެއް ކޮންމެ ދުވަހަކު ވެސް ނަގައިދެ އެވެ. އަދި ތަފާތު ހުނަރުތައް ދަސްކޮށްދެ އެވެ.\nދެން އޮންނަ ގަޑިއަކީ "ވަން އޮން ވަން" ގަޑި އެވެ. އެ ގަޑީގައި ކޮންމެ ކުއްޖަކާއެކު ވެސް ޓީޗަރަކު އިންނާނެ އެވެ. ކޮންމެ ކުއްޖަކަށް ވަކިން ހުނަރުތައް ދަސްކޮށްދީ ރީތި އަހުލާގުތައް ބުނެދެ އެވެ.\nނާޒިޔާ ކިޔައިދިން ގޮތުގައި ބައެއް ކުދިން އެކި ދުވަހު އެކި މޫޑް ހުންނާތީ ޝެޑިއުލް އެކި ދުވަހަށް ތަފާތު ކުރަން ވެސް ޖެހެ އެވެ. އެ ކުއްޖަކު އެންމެ ގަޔާވާ ކަހަލަ ކަންކަން ޝެޑިއުލްގައި ހިމަނަން ޓީޗަރު އިސްކަންދެ އެވެ. ކޮންމެ ކުލާހެއް ނިމުމުން ކޮންމެ ކުއްޖެއްގެ އުޅުމަށް އަންނަ ބަދަލުތައް ޓީޗަރުން މަޝްވަރާކޮށް ދިރާސާކުރެ އެވެ. އަދި ދެން އެ ކުއްޖަކު އެއަށްވުރެ ކުރިއަރުވަން ކުރަންޖެހޭ ކަންކަން ނިންމަ އެވެ. މިއީ ކޮންމެ ދުވަހަކު 12:15 އިން ފެށިގެން 5:00 އާ ހަމައަށް ބްރޭކެއް ނެތި އެ ޓީޗަރުން އުޅޭ ޝެޑިއުލެވެ.\nސެން ކުލާސްތަކުގެ ޓީޗަރަކު އަވަސްގެ ނޫސްވެރިޔާ ނާޒިމް ހަސަން އަށް އިންޓަވިއުއެއް ދެއްވަނީ -- ފޮޓޯ: އަވަސް\nއެންމެ ބަހެއް ބުނެލިޔަސް އުފަލުން ފޮޅޭ\nނާޒިޔާ ބުނި ގޮތުގައި ކިޔަވައިދޭ ކުއްޖަކު އެންމެ ބަހެއް ބުނެލިޔަސް އެއީ އެންމެ އުފާވާ ވަގުތުކޮޅެވެ. ކުލާހަށް ގެންނައިރު އެއް ގޮތަކަށް ވެސް ވާހަކަ ނުދެއްކޭ އެތައް ކުދިންނެއް ތިބޭއިރު އެ ކުދިންނަށް އެތައް ފަހަރު ކިޔައިދީގެން އޭގެން އެންމެ ލަފުޒެއް ބުންޏަސް އުފަލުން ރޮވެ އެވެ.\nއެ މަންޒަރު ނާޒިޔާގެ ކުލާހުގައި އިން ކުއްޖެއްގެ ފަރާތުން ފެނުނެވެ. އެ ކުއްޖާއަކީ އެ ކުލާހަށް ގެންދިޔައިރު އެއް ގޮތަކަށް ވެސް ވާހަކަ ނުދައްކާ ކުއްޖެކެވެ. މިހާރު ވެސް މާބޮޑު ވާހަކައެއް ނުދައްކަ އެވެ. އެކަމަކު އަހަރެމެން ކުލާހަށް ވަނުމާއެކު ސަލާން ގޮވާލި އެވެ.\nއެ ކުދިން ޓީޗަރުން ދެކެ ވަރަށް ލޯބިވެ އެވެ. މަގުމަތިން ފެނުނަސް ކައިރިއަށް ގޮސް ވަރަށް އުފާކުރެ އެވެ. ހަމައެހެން އެ ކުދިންގެ މައިންބަފައިން ކިބައިން ވެސް ޓީޗަރުންނަށް ވަރަށް ބޮޑު އެއްބާރުލުމެއް ލިބެ އެވެ. އެމީހުންގެ ހާއްސަ ދަރީން، ޓީޗަރުންގެ އަތް މައްޗަށް ދޫކޮށްލަނީ ފުރިހަމަ އިތުބާރާއެކު އެވެ.\nމިކަމުގައި ނާޒިޔާ ނުތަނަވަސްވާ އޮތީ ހަމަ އެންމެ ކަމެކެވެ. މިކަމަށް ޝައުގުވެރިވާ ޓީޗަރުން މަދުވުމެވެ. ނާޒިޔާގެ އެދުމަކީ ވީހާވެސް ގިނަ ބަޔަކު މިކަމަށް ނުކުމެ، މިފަދަ ކުދިންނަށް އާ ހަޔާތެއް ހޯދައިދިނުމަށް މަސައްކަތްކޮށް ދިނެވެ. އޭނާ ދެކޭ ގޮތުގައި އެންމެ ޓީޗަރެއްގެ އަޅާލުމާއެކު ވެސް ކުއްޖެއްގެ ހަޔާތް މުޅިން ބަދަލުވެ މުޖުތަމައުއަށް ފައިދާހުރި ކުއްޖަކަށް އެ ކުއްޖަކު ހެދިދާނެ އެވެ.


Sheikh Kamal Cup ge Championkan TC Sports Club Hoadhaifi\nފައިނަލް މެޗްުގައި ޓީސީގެ ފުރަތަމަ 11 ކުޅުންތެރިން-- ފޮޓޯ ޝެއިިހް ކަމާލް ކަޕް\n3 މާޗް 20170ކޮމެންޓް\nޝެއިހް ކަމާލް ކަޕްގެ ޗެމްޕިއަންކަން ޓީސީ ސްޕޯޓްސް ކްލަބް ހޯދައިފި\nބަންގްލަދޭޝްގެ ޝެއިހް ކަމާލް ކަޕްގެ ޗެމްޕިއަންކަން ރާއްޖޭގެ ޓީސީ ސްޕޯޓްސް ކްލަބް ހޯދައިފިއެވެ.\nޕެނަލްޓީ ޖަހައިގެން 6-4 އިން ދެކުނު ކޮރެއާގެ ޕޮޗެއޯން ސިިޓިޒެން ބަލިކޮށް ޓީސީން މުބާރާތް ކާމިޔާބުކުރުމާއެކު އެ ކުލަބު ވެގެން ގޮސްފައިވަނީ ރާއްޖޭން ބޭރުގައި ބޭއްވި ބައިނަލްއަޤްވާމީ ކްލަބު މުބާރާތެއްގެ ޗެމްޕިއަންކަން ހޯދި ރާއްޖޭގެ ފުރަތަމަ ކުލަބަށެވެ.\nމިރޭގެ މެޗުގައި، ޓީސީން ވަނީ މެޗުގެ 18 ވަނަ މިނެޓުގައި ލީޑު ނަގާފައެވެ. އެ ލަނޑު ޖެހީ ޑިފެންޑަރު އަބްދުﷲ ހަނީފެވެ. ނަމަވެސް ފުރަތަމަ ހާފްގެ ފަހު މިނެޓްގައި ޕޮޗެއޯންގެ ޔަން ޖޮން ކާމިޔާބުކުރި ލަނޑާއެކު ފުރަތަމަ ހާފް ނިމިގެންދިޔައީ ދެ ޓީމް އެއްވަރުވެގެންނެވެ.\nދެވަނަ ހާފްގައި ޕޮޗެއޮން އަށް ލިބުނު ކޯނަރަކުން އެޓީމުން ނެގި ހުރަސް ދިފާއުކުރަން އުޅުމުގެ ތެރޭގައި ޓީސީގެ އަހުމަދު ފައްރާހު ބޮލުގައި ޖެހިފައިވަނީ ބައިކޮޅަށެވެ. ޓީސީއަށް އެއްވަރުކޮށްދިނީ މެޗުގެ 84 ވަނަ މިނެޓުގައި މުހައްމަދު އައްޒާމެވެ.\nމެޗުގެ ފުރިހަމަ ވަގުތު ހަމަވިއިރު ދެ ޓީމް އެއްވަރުވެފައި އޮތުމުން ނަތީޖާ ނެރެން ވަނީ އިތުރު ވަގުތުގެ ދެ ހާފް ކުޅެފައެވެ.\nޓީސީގެ ހަތަރު ޕެނަލްޓީވެސް ވަނީ ކާމިޔާބުކޮށްފައެވެ. އެ ޓީމުން ޕެނަލްޓީ ކާމިޔާބުކުރީ މިސްރު ޑިފެންޑަރު އީސާ މަގްރަބީ އާއި ސެއިން ވިންސެންޓްގެ ފޯވާޑް ކޮނޭލިއަސް ސްޓެވާޓާއި ޔާމީން އިބްރާހިމް އަދި އަރާޝް އައްސަދެވެ.\nޕޮޗެއޯން އިން ފޮނުވާލި ހަތަރު ޕެނަލްޓީގެ ތެރެއިން ދެ ޕެނަލްޓީ ޓީސީ އަށް ކުޅޭ ނޭޕާލް ގައުމީ ޓީމުގެ ކީޕަރު ކިރަން ސެމްޝޮން ވަނީ މަތަކޮށްފަ އެވެ.\nޓީސީ ސްޕޯޓްސް ކްލަބް ރާއްޖެ ކުޅިވަރު ފުޓްބޯޅަ


France, Turkey adhi England qualify vejje - vNews.mv\nފްރާންސް އާއި މޮލްޑޯވާ ބައްދަލުކުރި މެޗުގެ ތެރެއިން ---\nފްރާންސް، ތުރުކީ އަދި އިންގްލެންޑް ކޮލިފައިވެއްޖެ\nއިސްމާޢީލް ޝާހު (ކުޑަ ޝާހު) Paris | 15 November 2019, 11:23\nދުނިޔޭގެ ޗެމްޕިއަން ފްރާންސާއި ތުރުކީ އަދި އިންގްލެންޑް އަންނަ އަހަރުގެ ޔޫރޯ ފުޓްބޯޅަ މުބާރާތަށް ކޮލިފައިވެއްޖެ އެވެ.\nމި3ޓީމާއެކު މިހާތަނަށް ވަނީ 10 ޓީމެއް މުބާރާތުގެ ޖާގަ ހޯދައިފަ އެވެ. އެއީ ސްޕެއިން، ބެލްޖިއަމް، އިޓަލީ، ޕޮލެންޑް، ޔޫކްރޭން، ރަޝިއާ އަދި ޗެކް ރިޕަބްލިކް އެވެ.\nފްރާންސްއިން ރޭ ވަނީ އަމިއްލަ ގައުމުގައި މޮލްޑޯވާ އަތުން 2-1 އިން މޮޅުވެފައެވެ.\nރޭ ކުޅުނު ި މެޗުގައި މޮލްޑޯވާ އިން ވަނީ ފްރާންސް ހާސްކޮށްލުމަށް ފަހު މެޗުގެ9ވަނަ މިނެޓުގައި ލީޑޔ ނަގާފައެވެ. މި ގޯލް އެޓީމަށް ކާމިޔާބުކޮށްދިނީ ވަޑީމް ރަޓާ އެވެ. އެކަމަކު ފުރަތަމަ ހާފު ނިމުމުގެ ކުރިން ޑިފެންޑަރު ރަފައެލް ވަރާން ކާމިޔާބުކުރި ގޯލާއެކު ފްރާންސުން ވަނީ ނަތީޖާ އެއްވަރުކޮށްފައެވެ. ދެވަނަ ހާފުގައި ލިބުނު ޕެނަލްޓީ އަކުން ފްރާންސް މޮޅުކޮށްދިން ގޯލް ޖެހީ ފޯވާޑް އޮލިވިއޭ ޖިރޫ އެވެ.\nމި މޮޅާއެކު ފްރާންސް ވަނީ ކޮލިފައިން ގްރޫޕް އެޗް ގެ އެއްވަނައަށް ޖެހިލާފައެވެ. ފްރާންސަށް9މެޗުން 22 ޕޮއިންޓު ލިބިފައިވާއިރު، ތުރުކީ ދެވަނައަށް ވެއްޓުނީ ރޭ ކުޅުނު މެޗުން އައިސްލެންޑާ ލަނޑެއް ނުޖެހި އެއްވަރުވުމުންނެވެ.\nތުރުކީ އާއި އައިސްލެންޑް ބައްދަލުކުރި މެޗުގެ ތެރެއިން ---\nރޭ އަމިއްލަ ގައުމުގައި އައިސްލެންޑާ ދެކޮޅަށް ކުޅުނު މެޗު އެއްވަރުވި ނަމަވެސް، ތުރުކީ ވަނީ ޔޫރޯ ފުޓްބޯޅަ މުބާރާތުން ޖާގައެއް ހޯދާފައެވެ. ތުރުކީގެ ރައީސް ރަޖަބު ތޮއްޔިބު އުރުދުޣާން މި މެޗު ބައްލަވާލެއްވުމަށް ދަނޑަށް ހާޒިރުވިއިރު، މި މެޗުގައި އެގައުމުގެ ފަރާތުން ވަނީ ރަނގަޅު ކުޅުމެއް ފެނިގެން ގޮސްފައެވެ.\nރޭގެ ނަތީޖާއާއެކު ދެވަނައިގައި އޮތް ތުރުކީއަށް9މެޗުން ލިބިފައިވަނީ 20 ޕޮއިންޓެވެ. އައިސްލެންޑް ތިންވަނައިގައި އޮތީ9މެޗުން 16 ޕޮއިންޓާއެކު އެވެ.\nއިންގްލެންޑާއި މޮންޓެނީގްރޯ ބައްދަލުކުރި މެޗުގެ ތެރެއިން ---\nމީގެ ިއިތުރުން އިގްލެންޑުން ރޭ މޮންޓެނީގްރޯގެ މައްޗަށް ކުރިހޯދީ 7-0 އިންނެވެ.\nއަމިއްލަ ގައުމުގައި އިންގްލެންޑުން ރޭ ކުޅުނު މެޗުގައި އެ ޓީމުގެ ކެޕްޓަން ހެރީ ކޭން ވަނީ ހެޓްރިކެއް ހަދާފައެވެ. އަނެއް ގޯލުތައް ޖަހައިދިނީ އެލެކްސް އޮކްސްލޭޑް-ޗަމްބަލެއިން، ޓަމީ އަބްރަހަމް، މާކަސް ރެޝްފޯޑް އެވެ. އަދި މި މެޗުގައި މޮންޓެނީގްރޯގެ އަލެކްސަންޑަ ސޯފްރޯންކް އަތުން ބައިކޮޅަށް ވަނީ ގޯލެއް ވަދެފައެވެ.\nރޭގެ ނަތީޖާއާއެކު ކޮލިފައިން ގްރޫޕް އޭ ގެ އެއްވަނައިގައި އިންގްލެންޑް އޮތީ7މެޗުން 18 ޕޮއިންޓު ހަަމަކޮށްގެންނެވެ. ދެވަަނައިގައި އޮތް ޗެކް ރިޕަބްލިކް ރޭ ވަނީ 2-1 އިން ކޮސޯވޯ ބަލިކޮށްފައެވެ. ޗެކް ރިޕަބްލިކަށް ވަނީ7މެޗުން 15 ޕޮއިންޓު ލިބިފައެވެ.


Sarahahdhee massalathah hallukuran gulhigen masakkay kuran jehey: Ranil | Mihaaru\nސްރީލަންކާގެ ބޮޑުވަޒީރު ރަނިލް ވިކްރަމަސިންހަ ރައްޔިތުންގެ މަޖިލީހުގައި މިިއަދު ތަގުރީރު ކުރައްވަނީ\nސަރަހައްދީ މައްސަލަތައް ހައްލުކުރަން ގުޅިގެން މަސައްކަތް ކުރަން ޖެހޭ: ރަނިލް\n03 ސެޕްޓެމްބަރ 2019 - 11:315comments\nރާއްޖެ އާއި ސްރީ ލަންކާ އަކީ ވެސް ވަކި ފަރާތަކަށް ނުޖެހޭ ދެ ގައުުމު ކަމަށާއި ސަރަހައްދީ މައްސަލަތައް ހައްލުކުރަން ދެ ގައުމުން ގުޅިގެން މަަސައްކަތް ކުރަންޖެހޭ ކަމަށް ސްރީ ލަންކާގެ ބޮޑުވަޒީރު ރަނިލް ވިކްރަމަސިންހަ މިއަދު ވިދާޅުވެއްޖެ އެވެ.\nރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދުގެ ދައުވަތަކަށް އެ މަޖިލީހުގައި މިއަދު ތަގުރީރު ކުރައްވަމުން ރަނިލް ވިދާޅުވީ، ރާއްޖެ އާއި ލަންކާއާ ދެމެދު ޒަމާނުއްސުރެ އޮތީ އެއް ގައުމުން އަނެއް ގައުމަށް ފަސޭހަ ކޮށްދޭ ގުޅުމެއް ކަމަށެވެ. ރަނިލް ވިދާޅުވި ގޮތުގައި، ދެ ގައުމުގެ ދެމެދުގައި އޮތް ގުޅުމުގެ ބޮޑު ބަޔަކީ ވިޔަފާރީގެ ގުޅުމެވެ. އަދި އެ ވިޔަފާރި ފަހަކަށް އައިސް ވަރަށް ބޮޑަށް އިތުރުވެފައިވާ ކަމަށް އެމަނިކުފާނު ވިދާޅުވި އެވެ.\n"ސްރީ ލަންކާ އާއި ދިވެހިރާއްޖެ އަކީ އިންޑިއާ ކަނޑުގެ ހަތަރު އަނގޮޅީގައި އޮތް، ބޮޑުވަމުން އަންނަ ސަރަހައްދީ ނުތަނަވަސް ކަމާއި ޓެރަރިޒަމާއި ކަނޑުފޭރުމާއި ޑްރަގް ޓްރެފިކިންއާ ކުރިމަތިލާން ޖެހިފައިވާ، ވަކި ފަރާތަކަށް ނުޖެހޭ ދެ ގައުމު. އެހެންވީމާ މި ދާއިރާގައި އަޅުގަނޑުމެން ދެ ގައުމުގެ ގުޅުން ބަދަހިކޮށް، މި މައްސަލަތައް ހައްލު ކުރެވޭނެ ގޮތްތައް ހޯދަން މަސައްކަތް ކުރަން ޖެހޭ،" ރައީސް އިބްރާހިމް މުހައްމަދު ސޯލިހުގެ ދައުވަތަކަށް އިއްޔެ ރާއްޖެ ވަޑައިގެންނެވި ރަނިލް ވިދާޅުވި އެވެ.\nރަނިލް ވިދާޅުވީ، މޫސުމަށް އަންނަ ބަދަލުތަކަކީ ވެސް ދެ ގައުމަށް އޮތް ގޮންޖެހުމެއް ކަމަށެވެ. އެގޮތުން، ކަނޑުގެ ލޮނުގަނޑު އުފުލެމުން ދިއުމުގެ ނުރައްކާ ރާއްޖެ އަށް ކުރިމަތިވެފައި ވާއިރު، އެ މައްސަލަ އަށް ހައްލު ހޯދަން ރާއްޖޭން ކުރާ މަސައްކަތްތަކަށް ލަންކާގެ ފުރިހަމަ އެހީތެރިކަން ލިބޭނެ ކަމަަށް އެމަނިކުފާނު ވިދާޅުވި އެވެ.\n"އަޅުގަނޑު ހުށަހެޅިން ރައީސް ސޯލިހަށް ވެސް މި މައްސަލަތަކާ ގުޅޭ މަސައްކަތްތައް ބައިނަލް އަގުވާމީ މަސްރަހުގައި ވެސް ދެ ގައުމުން ގުޅިގެން ކުރަން،" ރަނިލް ވިދާޅުވި އެވެ.\nލަންކާ އަށް ދިން ޓެރަރިސްޓް ހަމަލާތަކަށް ފަހު، ރާއްޖޭގެ ވަފުދެއް އެ ގައުމަށް ގޮސް ދިން އެއްބާރުލުމަށް ރަނިލް ޝުކުރު އަދާކުރެއްވި އެވެ. އެމަނިކުފާނު ވިދާޅުވީ އެއީ ރަނގަޅު ވަގުތުގައި ދިން ބޮޑު އެހީތެރިކަމެއް ކަމަށެވެ.\nސްރީލަންކާގެ ބޮޑުވަޒީރު ރަނިލް ވިކްރަމަސިންހަ ރައްޔިތުންގެ މަޖިލީހުގައި ތަގުރީރު ކުރެއްވުމުގެ ކުރިން މަޖިލީހުގެ ރައީސް މުހައްމަދު ނަޝީދާ ބައްދަލުކުރައްވަނީ.\nލަންކާގައި ދިން އީސްޓާ ސަންޑޭ ހަމަލާތަކަށް ފަހު، އެ ގައުމުގައި ރައްކާތެރިކަން އޮތްކަން ދެއްކުމުގެ ގޮތުން ރައްޔިތުންގެ މަޖިލީހުގެ ރައީސް ނަޝީދު އިސްވެ ހުންނެވި ބޮޑު ވަފުދެއް އެ ގައުމަށް ދިޔަ އެވެ.\nރަނިލް މި ފަހަރު ރާއްޖެ އަށް ކުރައްވަމުން ގެންދަވާ ރަސްމީ ދަތުރުފުޅުގައި ދެ ގައުމުން އެއްބަސްވީ ކަންތައްތަކާ ބެހޭ ގޮތުން ވެސް ރައްޔިތުންގެ މަޖިލީހުގައި އެމަނިކުފާނު ވާހަކަފުޅު ދެއްކެވި އެވެ. އެގޮތުން، ގުނަވަން ޓްރާންސްޕްލާންޓްގެ ހިދުމަތް ދިވެހިންނަށް ދިނުމަށް ލަންކާ އިން އެއްބަސްވެފައިވާ ކަމަށާއި ވިސާ ދިނުމުގައި ފަސޭހަ އިންތިޒާމްތަކެއް ހަމަޖައްސަައިދޭން އެއްބަސްވެފައިވާކަމަަށް ވިދާޅުވި އެވެ.\nރަނިލް އިއްޔެ ވަނީ ރައީސް އިބްރާހީމް މުހައްމަދު ސޯލިހާ އެކު ދެ ގައުމުގެ ރަސްމީ ވާހަކަތައް ބާއްވަވައިފަ އެވެ. އެ އަށް ފަހު ދެބޭފުޅުން ދެއްވި ގުޅިފައިވާ ބަޔާނުގައި ރަނިލް ވިދާޅުވީ، ދިވެހިންނަކީ ބިދޭސީންގެ ގޮތުގައި ސްރީ ލަންކާގެ މީހުން އެއް އިރަކު ވެސް ނުދެކޭ ކަމަށާއި ރާއްޖެ އާއި ލަންކާއާ ދެމެދު އޮންނަނީ އެހާ ވެސް ގާތް ގުޅުމެއް ކަމަށެވެ.\nއިތުރު ލިޔުންތައް ސްރީ ލަންކާ ރާއްޖެ-ލަންކާ ރައްޔިތުންގެ މަޖިލިސް\nރަނިލް ތަގްރީރު ކުރެއްވުމުގެ ދައުވަތުދޭން ފާސްކޮށްފި


Redwave in Hisense AC for Pre-Order ah hulhuvaalaifi\nހަތަރު ސައިޒެއްގެ އޭސީ ވަރަށް ހާއްސަ އަގުތަކެއްގައި ލިބިގެންދާނެ\nއޭސީ ގަތުމާއިއެކު، ގެޔަށް އަދި ބޯޓަށް ވެސް މުޅިން ހިލޭ ޑެލިވަރީ ކޮށްދޭނެ\nހައިސެންސް އޭސީގައި ބޭނުން ކުރަނީ ތިމާވެއްޓާއި ރައްޓެހި، "އީކޯ ފްރެންޑްލީ" R32 ގޭސް\nކ. މާލެ |9އޯގަސްޓް 2020 | އާދީއްތަ 11:33 | 2,146\nއިލެކްޓްރޯނިކްސް އުފެއްދުމުގައި ދުނިޔޭގައި ނަން މަޝްހޫރު ހައިސެސް ބްރޭންޑްގެ އެއަރކޯން ރެޑްވޭވް އިން ތައާރަފްކޮށް ޕްރިއޯޑަރ ހުޅުވާލާއިފިއެވެ.\nރެޑްވޭވުން ބުނީ މިފަހަރު ހައިސެންސް ބްރޭންޑުގެ އޭސީ ރެޑްވޭވުން ތައާރަފް ކުރާއިރު، މިމޮޑަލް އަކީ މުޅި ރާއްޖެއަށްވެސް އަލަށް ތައާރަފް ކުރެވިގެންދާ މޮޑެލްއެއް ކަމަށެވެ.\nހައިސެންސް އޭސީ ޕްރިއޯޑަރ އަށް ހުޅުވާލެވިފައިވާއިރު ހަތަރު ސައިޒެއްގެ އޭސީ ވަރަށް ހާއްސަ އަގުތަކެއްގައި ލިބިގެންދާނެ ކަމަށް ރެޑްވޭވުން ބުންޏެވެ. އެގޮތުން 10,000BTU ގެ އޭސީ 4,690ރ އަށް، 12,000BTU ގެ އޭސީ 5,390ރ އަށް، 18,000BTU އޭސީ 5,790ރ އަށް އަދި 24,000BTU ގެ އޭސީ 7,590ރ އަށް ލިބިގެންދާނެ ކަމަށެވެ.\n1 ސެޕްޓެމްބަރުގެ ނިޔަލަށް މި އަގުތަކުގައި ހައިސެންސް އޭސީ ޕްރިއޯޑަރ ކުރެވޭނެ ކަމަށާއި ހައިސެންސް އޭސީ އާއި އެކު ހިލޭ ބްރެކެޓް އަދި އިންސްޓޯލް ކުރާ ކިޓެއް ލިބިގެންދާނެ ކަމަށް ރެޑްވޭވުން ބުނެއެވެ. އަދި 1 އަހަރުގެ ސާރވިސްވޮރަންޓީ ލިބިގެންދާއިރު އޭސީ ގަތުމާއިއެކު، ގެޔަށް އަދި ބޯޓަށް ވެސް މުޅިން ހިލޭ ޑެލިވަރީ ކޮށްދޭނެ ކަަމަށް ވަނީ ބުނެފައެވެ.\nމި ބްރޭންޑްގެ އޭސީ އިން ކަރަންޓް ހަރަދު އިންތިހާއަށް ކުޑަކޮށްދޭ ކަމަށް ރެޑްވޭވުން ބުނޭ\nހައިސެންސް ބްރޭންޑް އޭސީގައި ވެސް އެހެން ބްރޭންޑުތަކާއި އެއްގޮތަށް އިންވާޓަރ ހިމެނެއެވެ. ކަރަންޓް ހަރަދު އިންތިހާއަށް ކުޑަކޮށްދެއެވެ. ނަމަވެސް ހައިސެންސް ބްރޭންޑުގެ އޭސީ ތަފާތު ވެގެންދަނީ އޭގައި ހިމެނޭ "ގޯލްޑްފިން ޓެކްނޮލޮޖީ"ގެ ސަބަބުން ކަމަށް ރެޑްވޭވުން ބުނެއެވެ.\nރާއްޖޭގައި ހަރުކުރެވޭ އެސީއަށް ދިމާވާ އެންމެ ބޮޑު އެއް މައްސަލަ އަކީ، އޭސީގެ އެތެރޭގައިވާ ކޮންޑެންސަރ އަދި އެވަރޕޮރޭޓާރގައި ދަބަރުޖެހުމެވެ. ހާއްސަކޮށް ދިވެހިރާއްޖޭގެ ރަށްރަށުގެ ވައިގެ ތެރޭގައިވާ ލޮނު، އޭސީއަށް ވަދެ ދަބަރުޖެހުމަށް އިތުރަށް މަގުފަހިވެގެންދާކަން ފާހަގަކޮށް ރެޑްވޭވުން ބުނީ ގޯލްޑްފިން ޓެކްނޮލޮޖީގެ ސަބަބުން އޭސީގެ އެތެރޭގައި ދަބަރުޖެހުން ހުއްޓުވާލާ ކަމަށެވެ. އަދި އޭސީގެ ޕާފޯރމަންސް އަށް ބަދަލު އައުމެއްނެތި އެތަކެއް އަހަރު ތަކަކަށް އޭސީ ބޭނުން ކުރެވޭ ކަމަށެވެ.\nމީގެ އިތުރުންވެސް ހައިސެންސް އޭސީގައި ބޭނުން ކުރަނީ ތިމާވެއްޓާއި ރައްޓެހި، "އީކޯ ފްރެންޑްލީ" R32 ގޭހެވެ. މިގޭހަކީ ހަރަދު ކުޑަ އަދި ފިނިކޮށްދިނުމުގައި އެކަށޭނަ ގޭހެކެވެ. އަދި މީގެ އިތުރުން ހައިސެންސް އޭސީގައި ރޫމްގެ ފިނިހޫނުމިން ދެނެގަނެ އޭސީގެ ފިނިމިން ކަނޑައަޅައިދޭ ހާއްސަ މޯޑެއްވެއެވެ.


Aa Hidhumaiythakakaa eku Kudakudhinge Multimedia Library Alun Hulhuvaifi – Iru\nއާ ހިދުމަތްތަކާއެކު ކުޑަކުދިންގެ މަލްޓިމީޑީއާ ލައިބްރަރީ އަލުން ހުޅުވައިފި\nއާ ހިދުމަތްތަކާއެކު ކުޑަކުދިންގެ މަލްޓިމީޑީއާ ލައިބްރަރީ އަލުން ހުޅުވައިފިއެވެ.\nމިއަދު ހަވީރު އެ ލައިބްރަރީގައި ބޭއްވި ހާއްސަ ރަސްމިއްޔާތެއްގައި އެ ލައިބްރަރީ ހުޅުއްވައިދެއްވީ ހެރިޓޭޖް މިނިސްޓަރު ޔުމްނާ މައުމޫނެވެ.\nޗިލްޑްރަންސް މަލްޓި މީޑިއާ ލައިބްރަރީ ހުޅުއްވާ ދެއްވާ ވާހަކަދައްކަވަމުން ހެރިޓެޖް މިނިސްޓަރ ޔުމްނާ ވަނީ ފޮތް ކިއުމުގެ މުހިންމުކަމުގެ މައްޗަށް އަލިއަޅުއްވާލައްވާފައެވެ. އެގޮތުން ފޮތަކީ ކުދިންގެ ޚިޔާލު ތަނަވަސްވެ ސިކުނޑި ހުޅުވޭކަމެއްކަން މިނިސްޓަރ ޔުމްނާ ފާހަގަކުރެއްވިއެވެ. ދިވެހި ޒުވާން ޖީލަކީ ފޮތާއި ރައްޓެހި ބަޔަކަށް ހެދުމަށް މި ސަރުކާރުން ގިނަ މަސައްކަތްތަކެއް ކުރެއްވުމަށް ނިންމަވާފައިވާކަމަށް ވެސް ޔުމްނާ މައުމޫން މި ހަފްލާގައި ވާހަކަދައްކަވަމުން ވަނީ ވިދާޅުވެފައެވެ.\nޗިލްޑްރަންސް މަލްޓި މީޑިއާ ލައިބްރަރީއަކީ ޤައުމީ ކުތުބުޚާނާގެ ދަށުން ހިންގާ ތަނެކެވެ. އެހެންނަމަވެސް ވޭތުވެ ދިޔަ ތަނުގައި މި ލައިބްރަރީއަށް އަޅާނުލާ ދޫކޮށްލުމުގެ ސަބަބުން މި ތަން ހިންގުމުގައި ވަނީ ބޮޑެތި ދަތިތަކާއި ކުރިމަތިވެފައެވެ. އެގޮތުން މި މައްސަލަތަށް ދިގުދެމި ހައްލުނުވެ ހުރުމުގެ ސަބަބުން މި ލައިބްރަރީވަނީ ވޭތުވެ ދިޔަ 8 މަސްދުވަހު ބޭނުންނުކޮށް ބަންދުކޮށްފައެވެ.\nސީރޯ ޕްރިވަލެންސް ސަރވޭގެ ނަތީޖާ މިމަހުގެ ތެރޭގައި އާއްމުކުރުމަށް މިދަނީ މަސައްކަތް ކުރަމުން: ޑރ. ނަޒްލާ\nޗިލްޑްރަންސް މަލްޓި މީޑިއާ ލައިބްރަރީ މަރާމާތުކޮށް އަލުން ހުޅުއްވާފައިވާއިރު، މި އިމާރާތުގައި ކުރިން ކުޑަކުދިންނަށް ޙާއްސަ ކިޑީ ކޯނަރ އިމާރާތުގެ އެންމެ މަތީ ފަންގިފިލާގައި ހުރިހުރުން ބަދަލުކޮށް، ކުދިންގެ ރައްކާތެރިކަމަށްޓަކައި ގްރައުންޑު ފްލޯއަށް ވަނީ ބަދަލުކޮށްފައެވެ. މީގެ އިތުރުން ކުދިން އައިސް ކިޔަވަން ތިބެވޭ ސްޓަޑީ ކޯނަރ އެއް ތަރައްޤީކޮށްފައިވާއިރު، ކުޑަކުދިންނާއި ގުޅޭ ފިލްމު އެޅުވުމަށް ތިއޭޓަރެއްވަނީ ޤާއިމުކޮށްފައެވެ. މި ލައިބްރަރީގައި ދިވެހި އަދި އިނގިރޭސި ސެކްޝަން ވަކިކޮށްފައިވާއިރު، މަރާމާތުކުރުމަށްފަހު ލައިބްރަރީ ހުޅުވިއިރު އެ ލައިބްރަރީއަށް2ހާހަށްވުރެ ގިނަ ފޮތް ވަނީ ހަދިޔާކޮށްފައެވެ.


އިޙްރާމް ބަނުމަށްފަހު ކުރުން މަނާ ކަންތައްތައް\nމީޤާތުން އިޙްރާމް ބަނުމަށްފަހު އަންނަނިވި ކަންތައްތައް ކުރުން ޙަރާމްވެގެންވެއެވެ.\n· ގައިން އިސްތަށްޓެއް ކެނޑުން ނުވަތަ ނިޔަފަތި ކެނޑުން، ނަމަވެސް އެއިން އެއްޗެއް ގަސްތަކާއި ނުލައި ފައިބައިފިނަމަ ނުވަތަ ހަނދާންނެތިގެން ނުވަތަ އެކަމުގެ ޙުކުމް ނޭގިހުރެ ގައިން އިސްތަށްޓެއް ނުވަތަ ނިޔަފައްޗެއް ކަނޑައިފިނަމަ މައްސަލައެއްނެތެވެ.\n· އިޙްރާމް ބަނދެގެން ހުންނަމީހާއަށް ގައިގާ ނުވަތަ ހެދުމުގައި ހުވަނދުލުން ޙަރާމްވާނެއެވެ. އިޙްރާމް ބަނުމުގެ ކުރިން ގައިގާ ލީ ހުވަނދެއްގެ އަސަރު ހުއްޓަސް މައްސަލައެއްނެތެވެ. ހެދުމުގައި ލީ ހުވަނދެއްގެ އަސަރު ހުރިނަމަ ދޮންނަންވާނެއެވެ.\n· މުސްލިމު މީހާ އިޙްރާމް ބަނދެގެން ހުއްޓަސް ނުވަތަ ނުބަނދެ ހުއްޓަސް، އަދި އަންހެނަކަށް ނުވަތަ ފިރިހެނަކަށް ވިޔަސް ހަރަމުގެ އިމުގެތެރޭގައި އެއްޗެއް ޝިކާރަކުރުން ނުވަތަ ފަހައިގަތުން ނުވަތަ އެއިން ކަމަކަށް އެހީތެރިވުން ޙަރާމްވާނެއެވެ.\n· މުސްލިމު މީހާ އިޙްރާމް ބަނދެގެން ހުއްޓަސް ނުވަތަ ނުބަނދެހުއްޓަސް ހުރުމަތްތެރިވެގެންވާ ބިމުގައި ވެއްޓިފައިހުންނަ ލާރިއާއި، ރަނާއި، ރިއްސާއި އަދި އެނޫން އެއްޗެއްވިޔަސް އޭގެ ވެރިޔަކު ހޯދުމުގެ ނިޔަތުގައި މެނުވީ ނެގުން ހުއްދަވެގެން ނުވެއެވެ.\n· އިޙްރާމް ބަނދެގެން ހުންނަމީހާއަށް އަންހެނުންގެ ކިބައިން ކައިވެންޏަށް އެހުމާއި، ތިމާ ކައިވެނި ކުރުމާއި، އެހެންމީހެއްގެ ކައިވެނި އަޤްދުކޮށްދިނުމާއި، ޖިމާޢުވުމާއި، ޝަޙްވަތްތެރިކަމާއެކު އަނބިމީހާގެ ގައިގާ ބީހުން ހުއްދަވެގެންނުވެއެވެ. އެއީ ނަބީ ޞައްލަﷲ އަލައިހި ވަސައްލަމް ވިދާޅުވިކަމަށް ޢުޘްމާން ރަޟިޔަﷲ ޢަންހު ރިވާ ކުރެއްވި އަންނަނިވި ޙަދީޘުއްނެވެ. " لا ينكح المحرم و لا ينكح و لا يخطب" މާނައީ "އިޙްރާމް ބަނދެގެން ހުންނަމީހާ ކައިވެނިކުރުމާއި ކައިވެނި އަޤްދުކޮށްދިނުމާއި ކައިވެންޏަށް އެހުމެއް ނެތެވެ." ރަވާހު މުސްލިމް.\n· އަންހެން މީހާ އިޙްރާމް ބަނދެގެން ހުންނައިރު އަތަށް އަންގިލެއްވުމާއި މޫނު ފޮތިކޮޅަކުން ނުވަތަ ބުރުގާއަކުން ވިޔަސް ނިވާކުރުން ހުއްދަވެގެންނުވެއެވެ. ނަމަވެސް ހިލޭ ފިރިހެނުންނަށް ފެންނަ ހިސާބެއްގައި އިޙްރާމް ނުބަނދެ ހުންނައިރެކޭ އެއްފަދައިން ބުރުގާއިން ނުވަތަ މޫނުފޮތިކޮޅަކުންނަމަވެސް މޫނު ނިވާކުރުން ވާޖިބު ވެއެވެ.\n· އިޙްރާމް ބަނދެގެން ހުންނަ ފިރހެންމީހާ އިހްރާމުން ބޯނިވާކުރުން ހުއްދަވެގެން ނުވެއެވެ. އެނޫނަސް ބޮލުގައި ތަތްވާ ގޮތަށްހުންނަ އެއްޗެތި، މިސާލަކަށް، ތާކިހާއާއި، ބޮލުފޮތިގަނޑާއި، ފަގުޑިފަދަ އެއްޗެތި ވިޔަސް މެއެވެ. އަދި ހަނދާންނެތިގެން ނުވަތަ އޭގެ ހުކުމް ނޭގިހުރެ ބޯފޮރުވައިފިނަމަ ހަނދާން ވީހާ އަވަހަކަށް ނުވަތަ ހުކުމް އެނގުމާއިއެކު އެއެއްޗެއް ބޮލުން ނަގަންޖެހޭނެއެވެ. އަދި އެކަމުގެ ސަބަބުން އޭނާއަށް އެއްވެސް ގެއްލުމެއްނެތެވެ.\nއިޙްރާމް ބަނދެގެން ހުންނަ ފިރިހެން މީހާއަށް ފަހާފައިހުންނަ އެއްވެސް އެއްޗެއް އޭނާގެ މުޅި ހަށިގަނޑުގައި ނުވަތަ ހަށިގަނޑުން ބައެއްގައި ނަމަވެސް ލުން ހުއްދަވެގެންނުވެއެވެ. މިސާލަކަށް، ޖުއްބާ، ޤަމީސް، ފަޓްލޫން، ހަރުވާޅު އަދި ޚުއްފެވެ. ނަމަވެސް އިޒާރެއް (ތިރިން އަންނަ އިޙްރާމް) ނުލިބިއްޖެ ހިނދެއްގައި ހަރުވާޅެއްލުން ހުއްދައެވެ. އަދި ފައިވާނެއް ނުލިބިއްޖެނަމަ ޚުއްފުލުން ހުއްދައެވެ. އަދި އެކަމުން އޭނާއަށް އެއްވެސް ގެއްލުމެއް ނެތެވެ.\nމިހާތަނަށް މި ލިޔުން ކިޔާފައިވަނީ 1835 ފަހަރު


Aslam Ah Majileehun Ruhun Dheefi - Vaguthu\nއަސްލަމަށް މަޖިލިހުން ރުހުން ދީފި\nރައްޔިތުންގެ މަޖިލިހުގެ ޖަލްސާއެއްގައި އަސްލަމް ވާހަކަ ދައްކަވަނީ. --- ފޮޓޯ: މަޖިލިސް\nނޭޝަނަލް ޕްލޭނިން ހައުސިން އެންޑް އިންފްރާސްޓްރަކްޗަގެ މަގާމަށް އައްޔަން ކުރެއްވި މުހައްމަދު އަސްލަމަށް ރުހުން ދޭން ރައްޔިތުންގެ މަޖިލިހުން މިއަދު ފާސްކޮށްފިއެވެ.\nއެމްޑީޕީގެ ސުޕަ މެޖޯރިޓީ އޮތް މަޖިލީހުން އެ ޕާޓީގެ މެމްބަރު، އަސްލަމަށް ރުހުން ދޭން މިއަދު ފާސް ކުރީ ވޯޓްގައި ބައިވެރިވި 65 މެމްބަރުންގެ އިއްތިފާގުންނެވެ. އޭނާގެ ނަން ދިރާސާ ކުރި ސަރުކާރުގެ މަސްއޫލިއްޔަތު އަދާކުރާ މިންވަރު ބަލާ ކޮމިޓީން ވެސް ނިންމީ އަސްލަމް ރުހުން ދޭން ފެންނަ ކަަމަށެވެ. އަދި އޭނާއަކީ އެ މަގާމަށް ގާބިލް ބޭފުޅެއްގެ ގޮތުގައި ކޮމިޓީން ކަނޑައެޅިއެވެ.\nމީގެއިތުރުން މިއަދުގެ ޖަލްސާގައި ވަނީ މިނިސްޓްރީ އޮފް ނޭޝަނަލް ޕްލޭނިން އެންޑް އިންފްރާސްޓްރަކްޗާގެ ނަން "މިނިސްޓްރީ އޮފް ނޭޝަނަލް ޕްލޭނިން، ހައުސިން އެންޑް އިންފްރާސްޓްރަކްޗާ" އަށް ބަދަލު ކުރުމުގެ ހުއްދަ ދޭން ފާސްކޮށްފައެވެ. މިނިސްޓްރީގެ މަސައްކަތުގެ ދާއިރާތައް ކަނޑައެޅުމާ ގުޅޭ މައްސަލަ ސަރުކާރުގެ މަސްއޫލިއްޔަތު އަދާކުރާ މިންވަރު ބަލާ ކޮމިޓީން ދިރާސާކޮށް ނިންމި ގޮތަށް ވަނީ ފާސްކޮށްފައެވެ.\nޕްލޭނިން އެންޑް ނޭޝަނަލް އިންފްރާސްޓްރަކްޗާގެ މަގާމުގައި އަސްލަމް ހުންނަވަނިކޮށް ރައީސް އިބްރާހިމް މުހައްމަދު ސޯލިހް ވަނީ ހައުސިން މިނިސްޓްރީ އުވާލައްވައި އެ މިިނިސްޓްރީގެ މަސައްކަތްތައް ޕްލޭނިން މިނިސްޓްރީގެ ދަށަށް ބަދަލު ކުރައްވައިފައެވެ.\nހައުސިން މިނިސްޓްރީ އުވާލައްވައި، ޕްލޭނިން މިނިސްޓްރީގެ ދަށަށް މަސައްކަތްތައް ބަދަލު ކުރަން ރައީސް އިބްރާހިމް މުހައްމަދު ސޯލިހް ނިންމެވީ ހައުސިން މިނިސްޓަރަކަށް ހުންނެވި އައިމިނަތު އާތިފާ އެ މަގާމުން އިސްތިއުފާ ދެއްވުމުންނެވެ.\nއާތިފާ މަގާމުން އިސްތިއުފާ ދެއްވީ އާލާސްކަންފުޅާ އުޅުއްވުމުގެ ސަބަބުން މަގާމުގެ މަސްއޫލިއްޔަތު އަދާނުކުރެއްވޭތީއެވެ.


Huhdha ove, Hidhumay nudhey 3,502 tourist endhu\nހުއްދަ އޮވެ، ހިދުމަތަށް ނުދެވޭ 3،502 ޓޫރިސްޓު އެނދު\nރިސޯޓެއް އަލުން ހުޅުވުނު ކަމަށް ބީޗުގައި ލިޔެފައި: ރާއްޖޭގެ ބެޑް ކެޕޭސިޓީގެ ގިނަ އެނދުތަކެއް އޮޕަރޭޝަނަށް ނުގެނެވޭ\nކޮވިޑް-19 އަށްފަހު، ބޯޑަރު ހުޅުވިތާ ދެ އަހަރު ވެގެންދާއިރު ހިންގުމުގެ ހުއްދަ އޮތް، 3،500 އަށްވުރެ ގިނަ ޓޫރިސްޓު އެނދު އޮޕަރޭޝަނަށް ނުގެނެވި އެބަހުއްޓެވެ.\nޓޫރިޒަމް މިނިސްޓްރީގެ ތަފާސް ހިސާބުތައް ދައްކާ ގޮތުން ރާއްޖޭގެ ޓޫރިޒަމްގެ އޮޕަރޭޝަނަށް ކެޕޭސިޓީ ނުވަތަ ހިދުމަތް ދެވޭ ގޮތަށް ހުއްދަ ދީފައިވާ ޖުމްލަ ޓޫރިސްޓު އެނދުގެ އަދަދަކީ 57,338 އެވެ. ނަމަވެސް މިހާތަނަށް ހިދުމަތް ދެމުން ގެންދަނީ މީގެ ތެރެއިން 53,836 އެނދުގަ އެވެ.\nތަފާސް ހިސާބުތައް ދައްކާ ގޮތުން 3،502 އަށްވުރެ ގިނަ ޓޫރިސްޓު އެނދު ހުރީ ތަފާތު ސަބަބުތަކާހުރެ އޮޕަރޭޝަނަށް ނުގެނެވި އެވެ. މީގެތެރޭގައި ކޮވިޑުގެ ހާލަތުގެ ސަބަބުން ޓޫރިޒަމް ކެޕޭސިޓީއަށް އައި ބަދަލާއެކު މަދުވެފައިވާ އެނދުތައް ވެސް ހިމެނެ އެވެ.\nކެޕޭސިޓީ އާއި ހިދުމަތް ދިނުމުގެ ގާބިލްކަން\nރިސޯޓް: ޖުމްލަ ކެޕޭސިޓީ، 167 ހިދުމަތް ދެނީ 162 ރިސޯޓް\nގެސްޓްހައުސް / ހޮޓާ: ޖުމްލަ ކެޕޭސިޓީ، 819، ހިދުމަތް ދެނީ 629\nސަފާރީ: ޖުމްލަ ކެޕޭސިޓީ، 157، ހިދުމަތް ދެނީ 144\nމިނިސްޓްރީގެ ތަފާސް ހިސާބުތައް ދައްކާ ގޮތުން ރާއްޖޭގައި މިހާރު ހިދުމަތަށް ގެންނަން ލައިސަންސް ދޫކޮށް ނަމަވެސް ތަފާތު ސަބަބުތަކާހުރެ ހިދުމަތް ނުދެވޭ 1،011 ރިސޯޓު އެނދު އެބަހުއްޓެވެ. ރާއްޖޭގެ ރިސޯޓުތަކުގެ އޮޕަރޭޝަނަށް ކެޕޭސިޓީގައި ޖުމްލަ 39,833 އެނދު ހުރި ނަމަވެސް މިހާރު ހިންގަމުން ގެންދަނީ 38,822 އެނދެ އެވެ. އަދި ހޮޓާ / ގެސްޓްހައުސްތަކުގައި ޖުމްލަ ކެޕޭސިޓީގައި 14,570 އެނދު ހުރިނަމަވެސް ހިދުމަތް ދެމުން ގެންދަނީ މީގެތެރެއިން 12,180 އެނދެވެ. ސަފާރީ އުޅަނދު ފަހަރުގައި ޖުމްލަ ކެޕޭސިޓީގެ ގޮތުގައި ޖުމްލަ 2,935 އެނދު ހުރިކަމަށް ދެއްކި ނަމަވެސް ހިދުމަތް ދެވެނީ 2,834 އެނދުގަ އެވެ.\nހިދުމަތް ދޭން ލައިންސަންސް ދޫކޮށް ނަމަވެސް، ހިދުމަތަށް ނުދެވޭ ގިނަ އަދަދެއްގެ ޓޫރިޒަމް ޕްރޮޕަޓީ ހުރިއިރު ރާއްޖޭގައި ނުހެދި 100 އަށްވުރެ ގިނަ ޓޫރިޒަމް ޕްރޮޕަޓީ އެބަހުރި ކަމަށް ޓޫރިޒަމް މިނިސްޓަރު ޑރ. އަބްދުﷲ މައުސޫމް ވަނީ ވިދާޅުވެފަ އެވެ. މީގެތެރޭގައި 24 އަށްވުރެ ގިނަ ފަޅު ވެސް ހިމެނެ އެވެ. މި ތަންތަން ހަދަން ބާރު އެޅުމުގެ ގޮތުން ޓޫރިޒަމާ ގުޅުންހުރި ގާނޫނު ތަކަށް އިސްލާހު ގެނެސްގެން މި ތަންތަން ހަދަން ސަރުކާރުން ދަނީ މަސައްކަތް ކުރަމުންނެވެ.\nމިނިސްޓްރީ އޮފް ޓޫރިޒަމް ޑރ. އަބްދުﷲ މައުސޫމް ފޮރިން އިންވެސްޓްމެންޓް + ޓޫރިޒަމް


Syria ge hanguraama ah fas aharu: maruvi meehunge adhadhu kobaa?\nސީރިއާ ހަނގުރާމައަށް ފަސް އަހަރު، މަރުވި މީހުން؟\nސީރިއަން އޮބްޒަވޭޓަރީ ފޯ ހިއުމަން ރައިޓްސް އިން ބަލަހައްޓަމުން އަންނަ ރިކޯޑްތައް ދައްކާ ގޮތުން 2011 ވަނަ އަހަރުގެ މާޗް މަހުން ފެށިގެން ހިނގަމުން އަންނަ ހަމަނުޖެހުންތަކުގައި ސީރިއާ އިން މަރުވި މީހުންގެ އަދަދު ވަނީ 215،518 އަށް އަރައިފަ އެވެ. މަރުވި މީހުންގެ ތެރޭގައި 66،000 އަށް ވުރެ ގިނަ އާންމުން ހިމެނޭ ކަމަށް މި ހިސާބުތަކުން ދައްކަ އެވެ.\nސީރިއާގައި މިދިޔަ މަހެއްހާ ދުވަހުގެ ހަމަނުޖެހުންތަކުގައި އެކަނި ވެސް 5،000 އަށް ވުރެ ގިނަ މީހުން ވަނީ މަރުވެފަ އެވެ.\nމަރުވި އާންމުންގެ އަދަދު ބައި ލައްކަ އަށް ވުރެ މައްޗަށް އަރާއިރު އޭގެ ތެރޭގައި 10،808 ކުޑަކުދިން ހިމެނެ އެވެ. މަރުވި އަންހެނުންގެ އަދަދު ވެސް 7،000 އަށް ވުރެ މަތި އެވެ.\nނަމަވެސް މި ދާޚިލީ ހަމަނުޖެހުންތަކުގައި މަރުވެފައިވާ މީހުންގެ ތެރޭގައި ގިނައީ ސީދާ ކުރިމަތިލުންތަކުގައި މަރުވެފައިވާ ސިފައިންނާއި ސަރުކާރާ ދެކޮޅު ހަނގުރާމަވެރިންނެވެ. ސީރިއާގެ ސަރުކާރުން ބުނާ ގޮތުން އެގައުމުގެ 46،138 ސިފައިން ވަނީ މި ހަނގުރާމާގައި މަރުވެފަ އެވެ. އަދި ބައްޝާރުގެ ހިމާޔަތުގައި ނުކުމެފައިވާ ހަތިޔާރު އެޅި ގްރޫޕްތަކުން ވެސް 30،000 އަށް ވުރެ ގިނަ މީހުން މަރުވެފައިވެ އެވެ.\nބައްޝާރުގެ ސަރުކާރު ދިފާއުކުރުމަށް ސީރިއާ އަށް ގޮސް ހަނގުރާމަކުރާ ހިޒްބުﷲ ފަދަ ޝީއީ ޖަމާއަތްތަކުން ވެސް ތިން ހާހަށް ވުރެ ގިނަ ހަނގުރާމަވެރިން މި ހަނގުރާމާގައި މަރުވެފައިވެ އެވެ.\nއަލްގައިދާއާ ގުޅިފައިވާ ނުސްރާ ފްރޮންޓާއި މި ޖަމާއަތާއި ބައްޝާރުގެ ސަރުކާރާ ވެސް ދެކޮޅު އިސްލާމިކް ސްޓޭޓަށް ނިސްބަތްވާ ހަނގުރާމަވެރިންނާ އެކު މި ކުރިމަތިލުމުގައި މަރުވި ޖިހާދިސްޓުންގެ އަދަދު ގާތްގަނޑަކަށް 27،000 އަށް އަރަ އެވެ. ބައްޝާރު އާއި އައިއެސްއާ ދެކޮޅު ހަނގުރާމަވެރި ގްރޫޕްތަކުން މަރުވި މީހުންގެ އަދަދު 39،000 އަށް އަރަ އެވެ.\nސީރިއާގެ މި ދާޚިލީ ހަނގުރާމަ އަށް "ޖިހާދުގެ" ނަމުގައި ގޮސް ހަނގުރާމަކުރަނިކޮށް ދިވެހިންގެ ތެރެއިން ވެސް ބަޔަކު މަރުވެފައިވެ އެވެ.


BREAKING: Dhaurun Beyrun Majileehuge Jalsaa Eh Baavvan MDP In Edhijje - Vaguthu\nދައުރުން ބޭރުން މަޖިލިހުގެ ޖަލްސާއެއް ބާއްވަން އެމްޑީޕީން އެދިއްޖެ\nދައުރުން ބޭރުން ރައްޔިތުންގެ މަޖިލިހުގެ ޖަލްސާއެއް ބޭއްވުމަށް އެމްޑީޕީން މަޖިލިހުގެ އިދާރާގައި އެދިއްޖެއެވެ.\nއެކަން ހާމަކޮށް އެމްޑީޕީގެ ޕާލަމެންޓްރީ ގްރޫޕްގެ ލީޑަރު، އަލީ އާޒިމް މިއަދު ކުރެއްވި ޓްވީޓެއްގައި ވިދާޅުވީ، ދައުރުން ބޭރުން ޖަލްސާއެއް ބާއްވުމަށް ރައްޔިތުންގެ މަޖިލީހަށް ހުށަހެޅީ ގަވައިދުގެ 45 ވަނަ މާއްދާގެ ދަށުން ކަމަށެވެ.\nއޭނާ މިގޮތަށް ވިދާޅުވި ނަމަވެސް، އެ ހުށަހެޅުން ހުށަހެއްޅުއްވީ ކީއްވެގެން ކަން ހާމަކޮށްފައެއް ނުވެއެވެ.\nދައުރުން ބޭރުން މަޖިލީހުގެ ޖަލްސާއެއް ބޭއްވުމަށް އެމްޑީޕީން ހުށަހަޅާފައި ވަނީ، މަޖިލިހުގެ ގިނަ މެމްބަރުން ޗުއްޓީ އަށް ވަޑައިގެންފައި ވަނިކޮށެވެ.\nނިރުބަވެރިކަމުގެ ގާނޫން އާއި ޖިނާއި އިޖުރާތުގެ ގާނޫނު ވީހާވެސް އަވަހަަކަށް ބަދަލު ގެންނަން ޖެހޭ ކަމަށް ރައީސުލްޖުމްހޫރިއްޔާ އިބްރާހިމް މުހައްމަދު ސާލިހު ވަނީ މިދިޔަ ހޯމަ ދުވަހު ވިދާޅުވެފައެވެ.\nރިޟްވާންގެ މަރުގެ ރިޕޯޓާއި ގުޅިގެން އެމަނިކުފާނު މިހެން ވިދާޅުވިއިރު، އެމްޑީޕީން ދައުރުން ބޭރުން ޖަލްސާއަށް ބާއްވަން އެދިފައިވަނީ އެ ދެ ގާނޫނަށް އިސްލާހު ގެނައުމަށް ކަމަށް ބެލެވެއެވެ.\nފެބްރުއަރީ 03 ސަރުކާރު ބަންދު، އެދުވަހު މަޖިލިސް ހުޅުވާނެ\nއެމްޑީޕީގެ އެކްޓިވިސްޓް ގައިސް ބްރޯޑްކޮމް އަށް އައްޔަން ކުރަނީ\nސެޕްޓެމްބަރު 11, 2019 14:17\nއަންނި ހިންގާ ދައުލަތަކީ ގާނޫނުގައި ލިޔެވިފައިވާ ދައުލަތެއް ނޫން.. ޕާލެމެންޓް ތެރޭގައި ވަކި ދައުލަތެއް ހަދައި، ޖިނާއީ ތަހުޤީގު ހިންގުމާއި ޝަރީއަތް ކުރުން، ވަޒީފާދިނުމާއި، ވަކިކުރުން، ބޭރުގެ ދައުލަތަގު ވެރިންނާއި ބައްދަލު ކުރުމާއި، އަހުދުނާމާކުރުން، ދައުލަތް ހިންގުމުގެ ޕޮލިސީ ކަނޑައެޅުމާއި، ތަންފީޒުކުރުން، ޕޮލިސް ސާވިސް ގެ ކޮންޓްރޯލް ޕާރލަމެންޓަށް ނެގުން މި އީ 3ބާރު ވަކިވެފައިވާ ޤާނޫނީ ދައުލަތުން މުޅީން އެކަހެރިކޮށް.. ހިންގާ ވަކި ދައުލަތެއް.. މިތަނަށް "ައަންނި" ދީގެން އުޅޭ ނަމަކީ އަދިރި ދައުލަތް..


Resorthakuge service charge: Eh bayakah bodu ufaleh | Mihaaru\nޝެވަލް ބްލޮންކް ރަންދެލި ރިސޯޓު: މުވައްޒަފުންނަށް ބޮޑު ސާވިސް ޗާޖެއް ލިބޭ\nރިސޯޓްތަކުގެ ސާވިސް ޗާޖުން އެއް ބަޔަކަށް ބޮޑު އުފަލެއް\n12 މާޗް 2018 - 08:54 30 comments\nސާވިސް ޗާޖުގެ ގޮތުގައި އާއްމުކޮށް ރިސޯޓުތަކުން މުޅި ސޭލްސް އިން ދިހަ ޕަސެންޓް ނަގަ އެވެ. ބައެއް ރިސޯޓުތަކުން ސާވިސް ޗާޖުގެ ގޮތުގައި ލިބޭ އާމްދަނީ އެއްކޮށް މުވައްޒަފުންނަށް ބަހާއިރު ބައެއް ރިސޯޓުތަކުން ބަހަނީ މެނޭޖްމަންޓަށް ޕަސެންޓް ނެގުމަށް ފަހު އެވެ.\nޝެވަލް ބްލޮންކް ރަންދެލި ރިސޯޓް: ރާއްޖޭގައި ސާވިސް ޗާޖުގެ ގޮތުގައި އެންމެ ބޮޑު އަދަދެއް މުވައްޒަފުންނަށް ބަހާ ރިސޯޓުތަކުގެ ތެރޭގައި އެ ރިސޯޓު ހިމެނޭ. ފޮޓޯ: ޝެވަލް ބްލޮންކް\nރިސޯޓުތަކުން ސާވިސް ޗާޖުގެ ގޮތުގައި ބަހާ މިންވަރު އޮންނަނީ ސިއްރުކޮށްފަ އެވެ. ނަމަވެސް ގިނަ ރިސޯޓުތަކެއްގެ މުވައްޒަފުން ގުޅިގެން ދަނީ ސާވިސް ޗާޖުގެ ގޮތުގައި ކޮންމެ މަހަކު ބަހާ މިންވަރު ވެބްސައިޓެއް މެދުވެރިކޮށް އާއްމުކުރަމުންނެވެ. އެ ވެބްސައިޓްގައި ރާއްޖޭގައި ގިނަ އަދަދެއްގެ ރިސޯޓުން ސާވިސް ޗާޖުގެ ގޮތުގައި ބަހާ މިންވަރު ހިމަނާފައިވެ އެވެ. އޭގެ އިތުރުން ފޭސްބުކް ޕޭޖެއް މެދުވެރިކޮށް ވެސް އެ މައުލޫމާތު އާއްމުކުރެ އެވެ.\nމަތީ ފެންވަރުގެ ރިސޯޓެއްގެ އިސް އޮފިޝަލަކު ވިދާޅުވީ އެ ވެބްސައިޓް މެދުވެރިކޮށް ސާވިސް ޗާޖުގެ މައުލޫމާތު އާއްމުކުރަން ފެށުމުން ރަނގަޅު މުވައްޒަފުން ހޯދަން ވަރަށް ބޮޑަށް ފަސޭހަވާ ކަމަށެވެ.\n"އަޅުގަނޑުމެން ރިސޯޓުގެ ވަޒީފާއަށް ގެންނަން ބޭނުންވާ މުވައްޒަފު އެހެން ރިސޯޓެއްގައި ހުއްޓާ ގެންނަން ވަރަށް ބޮޑަށް ފަސޭހަވޭ ސާވިސް ޗާޖުގެ ގޮތުގައި އެވްރެޖްކޮށް ލިބޭ މިންވަރު ފެންނަން ހުރުމުން. ގިނަ މީހުންނަށް އެނގޭނެ އާއްމުކޮށް މިތަނުން މަހަކު ހާހަކަށް ވުރެ ގިނަ ޑޮލަރު މީހަކަށް ބަހާނެކަން،" އޭނާ ވިދާޅުވި އެވެ.\nރާއްޖޭގައި ސާވިސް ޗާޖުގެ ގޮތުގައި އެންމެ ބޮޑު އަދަދެއް ދެނީ ބޭރުގެ މެނޭޖްމަންޓްތަކުން ހިންގާ ރިސޯޓުތަކުންނެވެ. އެގޮތުން މިދިޔަ ހަ މަސް ދުވަހުގެ ތެރޭގައި އެންމެ ބޮޑު އަދަދެއް ބަހާފައި ވަނީ ޝެވަލް ބްލޮންކް ރަންދެލި ރިސޯޓާއި ވެލާ ޕްރައިވެޓް އައިލެންޑުންނެވެ. އެ ދެ ރިސޯޓުން އެ މުއްދަތުގައި ކޮންމެ މަހަކު އެވްރެޖްކޮށް 1،300 ޑޮލަރު (20،046ރ.) ބަހާފައިވާ ކަމަށް އެ ވެބްސައިޓްގައި ބުނެފައިވެ އެވެ.\nMidhiyahu mahu emme bodu service charge eh dhinee Cheval Blanc Randheli ge muvazzafunnah\nވެލާ ޕްރައިވެޓް އައިލެންޑްގައި މަސައްކަތްކުރާ މުވައްޒަފަކު ބުނީ ކޮންމެ އަހަރެއްގެ ހައި ސީޒަނަށް ތިބެނީ ވަރަށް ބޮޑަށް ތައްޔާރުވެގެން ކަމަށެވެ.\n"ސީޒަންގައި އެވްރެޖްކޮށް މަހަކު ދެ ހާސް ޑޮލަރަށް ވުރެ މަތިން ލިބޭ. އެއީ އަޅުގަނޑުމެން އެންމެ އުފާވާ ދުވަސްވަރު. ރެކޯޑްތަކުން ވެސް ހުންނާނެ އެކަން އެނގެން،" އޭނާ ބުންޏެވެ.\nބޭރުގެ ކުންފުނިތަކުން ހިންގާ ރިސޯޓުތަކުން ސާވިސް ޗާޖުގެ ގޮތުގައި ބޮޑު އަދަދެއް ބަހާއިރު ރާއްޖޭގެ ކުންފުނިތަކުން ހިންގާ ރިސޯޓުތަކުން ބަހާ މިންވަރު މަދުވުމުން އެކަމާ ގިނަ ބަޔަކު ޝަކުވާކުރެ އެވެ. ހާއްސަކޮށް ރާއްޖޭގެ ބޮޑެތި މަހުޖަނުން ހިންގާ ރިސޯޓުތަކުން ސާވިސް ޗާޖުގެ ގޮތުގައި ބަހާ މިންވަރު މަދުވުން އެކަން ފާހަގަކުރެ އެވެ.\nރާއްޖޭގެ އެންމެ ބޮޑު އެއް ކުންފުނީގެ އިސް ވެރިޔަކު، ނަން ނުޖެހުމަށް އެދިވަޑައިގެން، ވިދާޅުވީ ބޭރުގެ ކުންފުނިތަކުން ހިންގާ ރިސޯޓުތަކުން ސާވިސް ޗާޖުގެ ގޮތުގައި ބަހާ މިންވަރަށް އެހެން ރިސޯޓުތަކުން ބެހުމަކީ ވަރަށް ދަތި ކަމެއް ކަމަށެވެ.\n"ވެލާ ކަހަލަ ރިސޯޓުތަކުން ކޮޓަރިއެއް ވިއްކާ އަގުގައި އަޅުގަނޑުމެންގެ ރިސޯޓުތަކުން ކޮޓަރިއެއް ނުވިއްކޭނެ. އަދި ރެސްޓޯރަންޓްތަކާއި ބާތަކުން ވިއްކާ ތަކެތީގެ އަގު ވެސް ތަފާތު. އެހެންވީމަ އެތަންތަނަށް އާމްދަނީ ލިބޭ މިންވަރަށް އަޅުގަނޑުމެންނަކަށް ނުލިބޭ،" އޭނާ ވިދާޅުވި އެވެ.\nސަން އައިލެންޑް ރިސޯޓުގެ ސްޕާގައި މަސައްކަތްކުރާ މުވައްޒަފުންތަކެއް\nރިސޯޓް ހިންގާ ބައެއް ފަރާތްތަކުން ދެކޭ ގޮތުގައި ސާވިސް ޗާޖުގެ ގޮތުގައި ބަހާ މިންވަރު އާއްމުކުރުމަކީ ބޮޑު "ފިތުނައެއް" ކަމަށެވެ. އޭގެ ސަބަބުން ރިސޯޓުތަކުގެ މެނޭޖްމަންޓާ މެދު ތަފާތު ތުހުމަތުތައްކޮށް މަސްލަހަތު ގެއްލޭކަމަށް ބުނެ އަޑުފަތުރަ އެވެ.\n"އަހަރެމެންގެ ރިސޯޓުގައި ސާވިސް ޗާޖުގެ ގޮތުގައި ބަހާ މިންވަރު އެހެން ރިސޯޓެއްގެ ބަޔަކަށް ކިޔައިދީފި ނަމަ އެކަން ވަރަށް ބޮޑު މައްސަލައަކަށްވޭ. ނަމަވެސް ކޮންމެ މަހަކު ނުކުންނަ ލިސްޓުގައި ވެސް މި ރިސޯޓުގެ ނަން މިހާރު އޮވޭ،" ސާވިސް ޗާޖުގެ ގޮތުގައި ބޮޑު އަދަދެއް ކޮންމެ މަހަކު ވެސް ބަހާ ރިސޯޓަކުން ވާހަކަދެއްކި މުވައްޒަފަކު ބުންޏެވެ.\n"މި ޒަމާނުގައި ކަންކަން ސިއްރުކުރުމަކީ އެހާ ފަސޭހަ ކަމެއް ނޫން."\nޓޫރިޒަމް ދާއިރާގެ ތަޖުރިބާކާރަކު ވިދާޅުވީ ރިސޯޓުތަކުގެ ސާވިސް ޗާޖުގެ ގޮތުގައި އެކަށީގެންވާ ރަނގަޅު އަދަދެއް ގިނަ ރިސޯޓުތަކުން ބަހާ ކަމަށެވެ. ނަމަވެސް ވަޒީފާތަކުގައި ބިދޭސީން ގިނަވުމުން ޓޫރިޒަމް އިންޑަސްޓްރީން ދިވެހިންނަށް ލިބެން ޖެހޭ ހަގީގީ ފައިދާ ނުލިބޭ ކަމަށް އޭނާ ވިދާޅުވި އެވެ.\n"ރާއްޖޭގެ ގިނަ ރިސޯޓުތަކުގައި މަސައްކަތްކުރާ ބިދޭސީންގެ އަދަދު ފަންސާސް ޕަސެންޓަށް ވުރެ ބޮޑު. އެހެންކަމުން އިންޑަސްޓްރީން ދިވެހިންނަށް ލިބެން ޖެހޭ ހަގީގީ ފައިދާ ނުލިބޭ. ހާއްސަކޮށް މަތީ ފެންވަރުގެ ގިނަ ރިސޯޓުތަކުގައި އެންމެ އާދައިގެ ވަޒީފާތަކުގައި ވެސް ގިނައިން ތިބީ ބިދޭސީން،" އޭނާ ވިދާޅުވި އެވެ.\nސާވިސާ ޗާޖުގެ ގޮތުގައި ބަހާ މިންވަރާ މެދު މަތީ ފެންވަރުގެ ރިސޯޓުތަކުގައި މަސައްކަތްކުރާ މުވައްޒަފުން އުފަލުން ތިބި ނަމަވެސް ގިނަ ރިސޯޓްތަކުގެ މުވައްޒަފުން އަދިވެސް ދަނީ މުސާރައިގެ އިތުރުން ސާވިސް ޗާޖު ކުޑަވުމުގެ ޝަކުވާކުރަމުންނެވެ.\nއިތުރު ލިޔުންތައް ޓޫރިޒަމް ރިސޯޓްތައް ޓޫރިޒަމް އެމްޕްލޯޔީސް އެސޯސިއޭޝަން އެއާޕޯޓް ސާވިސް ޗާޖް ޝެވަލް ބްލޮންކް ރަންދެލި ރިސޯޓް


ލޯބިވެރިންގެ ދުވަހާއި ފެބްރުއަރީ 14\n14 ފެބްރުއަރީ 2014\nއާންމު ގޮތެއްގައި ހަފްތާގެ ބަންދު ދުވަހު އާންމު ގޮތެއްގައި ފޭސްބުކް ބަލާލުމަކީ އާންމު ކަމެކެވެ. މިއަދުވެސް ފޭސްބުކްގެ ސަފްހާތައް ހުޅުވާލިއިރު އެހެން ދުވަސްތަކާޚިލާފަށް ގިނަ މެސެޖުތަކެއް ލިބިފައި ހުއްޓެވެ. ކިޔާލިއިރު ގިނައީ ލޯބިވެރިންގެ ދުވަހުގެ ތަހުނިޔާ މެސެޖްތަކެވެ. މަރުހަބާގެ ކޮމެންޓްތަކެވެ. އެއްވެސް މެސެޖަކަށް އަދި ކޮމެންޓަކަށް އަދި ލިބިފައި ހުރި އެއްވެސް ފޮޓޯއަކަށް އެއްވެސް ޖަވާބެއް ނުދީ މަޑުކޮށްލީމެވެ. ހިތަށްއެރިއެވެ. މިދުވަސް ފާހަގަކުރާ ދިވެހިން އަޅުގަނޑުމެންގެ ތެރޭގައި ވެސްއުޅެނީތާއެވެ. ލޯބިވެރިންނަށް ނުވަތަ ލޯބިވާ ދެމަފިރިއަކަށް މިއަދު ޚާއްސަވާންވީ ސަބަބަކީ ފަހެ ކޮބައިތޯއެވެ. ކޮންމެ އަހަރެއްގެ ފެބްރުއަރީ މަހު 14 ވަނަ ދުވަސް ”ވެލަންޓައިންސް ޑޭ” ނުވަތަ ލޯބިވެރިންގެ ދުވަސް ފާހަގަކުރާއިރު އަހަރެންގެ މުޅި ހަޔާތުގައި އެދުވަސް ފާހަގަކުރެވިފައެއް ނެތެވެ. އަހަރެންނަށްވެސް މާޒީގައި ލޯބިވެރިން ލިބުނެވެ. އަހަރެން މައިންބަފައިންދެކެ ލޯބިވަމުއެވެ. އަހަރެމެން ދެމަފިރިން ދިރިއުޅެނީ ވަރަށް ލޯބިންނެވެ. ދަރިންދެކެވެސް އެހާމެ ލޯބިވެއެވެ. ނަމަވެސް ލޯބީގެ ޚާއްސަ ދުވަހެއް ފާހަގައެއް ނުކުރެވެއެވެ.\nމި ދުވަހާ ބެހޭ ހަގީގަތް ބަލާލުމަށް އެހެން ސައިޓްތަކަށް ވަދެ މައުލޫމާ ހޯދާލީމެވެ. ވަރަށްގިނަ މައުލޫމާތު ލިބުނެވެ. މާޒީގައި މިދުވަސް އަހަރެންނަށް ފާހަގަނުކުރެވުކަން އެއީ އަހަރެންގެ ނަސީބެވެ. ކޮންމެ އާޓިކަލެއް ކިޔާލިއިރު މިއީ މުސްލިމުން ފާހަގަކުރުން ހުއްދަ ނޫން މުނާސަބަތެއްކަން ސާބިތުވިއެވެ. އަދި މިއީ ނަޞާރާ ދީނާ ގުޅިފައިވާ މުނާސަބަތެއްކަންވެސް އެގުނެވެ.\nސައިޓްތަކުން ލިބިފައިވާ މައުލޫމާތުގެ އަލީގައި ވެލަންޓައިންސް ޑޭ އަކީ ޤަދީމީ ރޫމީން (މިހާރު ރޯމް)ގެ މީހުން މީގެ 17 ގަރުނުގެ ކުރިން ފާހަގަ ކުރަން ފެށި ޙަފްލާއެކެވެ. އެމީހުން ޤަބޫލުކުރާ ގޮތުގައި އެއީ “ރޫހާނީ ލޯތްބެކެވެ”.\nނަޞާރާދީނަށް ބަދަލުވުމަށް ފަހުވެސް އެމީހުން އައީ މިޙަފްލާ ފާހަގަ ކުރަމުންނެވެ. އެކަމަކު އެއީ ފާދިރީ ވެލަންޓައިން އަށް ނިސްބަތް ކޮށް “ޝަހީދުންގެ ލޯބީގެ” ދުވަހެއްގެ ގޮތުގައެވެ.\nމިފަދަ ދުވަހަކީ މުސްލިމުން ފާހަގަކުރުމަށް ހުއްދަކަމެއް ނޫންކަމަށް އިލްމުވެރިން ލިއުއްވާފައި ވެއެވެ. މިދުވަސް ފާހަގަކުރުމުގައި އެންމެ ކުޑަމިނުން ތަހުނިޔާ ފޮނުވުންވެސް ހުއްދަ ނޫންކަމަށް ލިއުއްވާފައި ވެއެވެ. އަދި އެދުވަހާގުޅޭ އެއްވެސް ކަމެއްގައި ބައިވެރިވުމާއި، އެދުވަސް ފާހަގަކުރުމުގެ ގޮތުން ބާއްވާ ކެއުމެއް އަދި ބުއިމެއްގައިވެސް، އަދި އެދުވަސް ފާހަގަކުރުމުގެ ގޮތުން ދޭ ހަދިޔާއެއްކަމުގައި ވިޔަސް އަދި އެދުވަހާގުޅިގެން އައު ހެދުމެއް ލީކަމުގައި ވިޔަސް އެއީ ހުއްދަނޫން ކަންތައްތައްކަމުގައި ލިއުއްވާފައި ވެއެވެ.\nކޮންމެއަކަސް އަޅުގަނޑުމެންނަށް މަދުން ނަމަވެސް ފެނިގެން މިދަނީ ކޮންމެ އަހަރެއްގެ ފެބްރުއަރީ މަހު 14 ވަނަ ދުވަސް އަންނައިރު އޭނާގެ ލޯބިވެރިޔާއަށް ދޭނެ ރީތި ހަދިޔާއެއް ހޯދަން އުޅޭ މަންޒަރެވެ. އެދުވަހާ ގުޅުވައިގެން ރެސްޓޯރެންޓްތަކުގައި ޚާއްސަ މެނޫ ހަދައިގެން ދެ ޖިންސުގެ ޒުވާނުން ގައިގޯޅިވެ އުޅޭ މަންޒަރެވެ. އިންޓަނެޓްގެ ޒަރިޢާއިންނާއި ފޯނުން ތަހުނިޔާގެ މެސެޖުތަކާއި ފޮޓޯ ފޮނުވުމުގައި ވަގުތު ހޭދަކުރާ ތަނެވެ.\nމިމައުލޫމާތުތަކުގެ އަލީގައި އެނގިގެން ދިޔައީ މި ދުވަސް ފާހަގަ ކުރުމަކީ އިސްލާމީ މުޖުތަމައު ފަސާދަވެ އިސްލާމް ދީނުގެ އަދުއްވުން ކުރާ މިފަދަ ކަންކަމުގައި މުސްލިމުން ބަނދެވިގެން ދިއުމަކީ ދުރުގައި އޮތް ކަމެއް ނޫންކަމެވެ. ވީމާ މިފަދަ ކަންކަމުން އަޅުގަނޑުމެން ސަމާލުވުމަކީ ކޮންމެ މުސްލިމެއްގެ މައްޗަށް ވާޖިބުކަމެކެވެ. ލޯބިވާ ބަޔަކަށް އަހަރުގެ ކޮންމެ ދުވަހަކީ ހާއްސަ ވަގުތުތަކެވެ. އުފާވެރި ވަގުތުތަކެކެވެ.\nނާހިލް: 8 އޭ ސްޓާ އާއެކު ރަށަށް ހޯދައިދިނީ ތާރީޚީ ކާމިޔާބީއެއް\n5 ފެބްރުއަރީ 2020\nމަހުފޫޒް – ހިތްވަރުގަދަ ފަޔާ ފައިޓަރު\nފެބްރުއަރީ 15, 2014 at 10:34 am\nއަޅުގަޑު އުފެދޭ ސުވާލަކީ ތިޔަބުނާ ލޯބިވެރިންގެ ދުވަހުގައިވެސް މިޤައުމުގައި ތިބި %200 މުސްލިމުން ޖެހިފައި، އިސްލާމް ދީނުގައި ކަންއޮތްގޮތް ނޭގިގެންތޯ ޔަހޫދީން ރާވާ ހުރިހާ ރޭވުމެއްގައި %300 މުސްލިމުންޖެހެމުން މިދަނީ


Aadhaige bolugai rissumaai migraine aa huri thafaathaky kobaa? – Iru\nއާދައިގެ ބޮލުގައި ރިއްސުމާއި މައިގްރޭން އާ ހުރި ތަފާތަކީ ކޮބާ؟\nބޮލުގައި ރިހުމަކީ ހަމަ ކޮންމެ މީހަކަށްވެސް ދިމާވާ، ވަރަށް އާއްމު ކަމެކެވެ. ދުނިޔޭގެ ސިއްޙަތު ޖަމިއްޔާ (ޑަބްލިޔު.އެޗް.އޯ) އިން ބުނާ ގޮތުގައި، ބޮލިގައި ރިއްސުން މި އަހަރު މާ އާއްމުވާނެއެވެ. އެގޮތުން 18 އަހަރުން މަތީގެ މީހުން ތެރެއިން ދެބައިކުޅަ އެއްބައި މީހުންނަށް އެކަން ދިމާވާނެ ކަމަށް ޑަބް.ލިޔު.އެޗް.އޯ އިން އަންދާޒާ ކުރެއެވެ. ސަބަބަކީ، މިހާރު ކުރިމަތިވެފައިވާ ކޮވިޑް-19ގެ ސަބަބުން މުޅި ދުނިޔެއަށް ވެރިވެފައިވާ ހާސްކަމާހެދިއެވެ.\nއާދައިގެ ބޮލުގައި ރިއްސުމާއި، މައިގްރޭން އަކީ ތަފާތު ދެ އެއްޗެއް ކަން އެނގޭ ހެއްޔެވެ؟ މިފަހަރު މި ލިޔެލަނީ ބޮލުގައި ރިއްސުމާއި މައިގްރޭން އާ ހުރި ތަފާތު ދެނެގަންނާނެ ގޮތެވެ.\nއާއްމުކޮށް ބޮލުގައި ރިއްސާއިރު، ބޮލަށް ބާރުވެ ތަދުވާ ކަމުގެ އިހުސާސް ކުރެވެއެވެ. އަދި މިކަހަލަ އާދައިގެ ބޮލުގައި ރިހުމުގައި ރިއްސާނީ ބޮލުގެ ދެފަޅިއަށެވެ. އަދި ނިތްކުރިމައްޗަށާއި، ބޮލުގެ ފަހަތް އަދި ކަނދުރާއާ ދިމާލުގައި ޕްރެޝަރު އިހުސާސް ކުރެވޭނެއެވެ. މިގޮތަށް ރިއްސާ ރިއްސުން އެއްބައި ފަހަރު ލުއިވެފައި، އަނެއްބައި ފަހަރު ވަރަށް ގަދަޔަށް ވެސް ރިއްސަފާނެއެވެ. ބޮލުގައި ރިއްސުމުގެ އެކި ވައްތަރުތައް ހުރެއެވެ. އޭގެތެރެއިން އެންމެ އާންމު ވައްތަރަކީ “ޓެންޝަން ހެޑޭކް” އެވެ. އެއީ ސްޓްރެސްވެ، ސިކުނޑިއަށް ބާރުބޮޑުވުމުގެ ސަބަބުން ބޮލުގައި ރިހުމެވެ. އަދި އެންޒައިޓީގެ ސަބަބުންވެސް “ޓެންޝަން ހެޑޭކްސް” އާދެއެވެ. މިގޮތަށް ބޮލުގައި ރިއްސުމުން، އާންމުކޮށް ކާނީ ޕެނެޑޯލް ކަހަލަ ބޭހެކެވެ. މީގެ އިތުރުން، މަސާޖުކޮށް، އަރާމު ކުރުމުންވެސް ބޮލުގައި ރިހުން ކެނޑޭނެއެވެ.\nމައިގްރޭންގައި، ބޮލުގައި ރިހުމުގެ އިތުރުން މޭނުބައި ކުރުމާއި، ލޮލުގައި ރިއްސުން ނުވަތަ ކަންފަތުގައި ރިއްސުން، އައްޔަށް ބަލަން އުނދަގޫވުން އަދި ލޮލުގެ ފެނުމަށްވެސް އެވަގުތު ގޮތް ގޮތް ވެއެވެ. އެއްބައި މީހުންނަށް މައިންގްރޭންގެ ވޭންގަދަ ވެގެން ހޮސްޕިޓަލަށް ވެސް ދާންޖެހެއެވެ. މައިގްރޭންގައި، އާދައިގެ ބޮލުގައި ރިއްސުމާއި ޚިލާފަށް ތަދުވާނީ ބޮލުގެ އެއްފަޅިއަށެވެ. އަދި އެފަޅިން ވިންދު ޖަހާ ކަހަލަ އިހުސާސެއް ކުރެވި، ވަރަށް ބޮޑަށް ރިއްސާނެއެވެ. ހަމައެހެންމެ، ކުރާ މަސައްކަތްތަކަށްވެސް ބުރޫއަރާހާ މިންވަރަށް ބޮލުގައި ރިއްސާނަމަ، އެއީ މައިގްރޭން ކަމަށް ބަލާށެވެ. މައިގްރޭން އިން ފަރުވާ ހޯދުމަށް، އެކަމަށް ޑޮކްޓަރު ލިޔެފައި ހުންނަ ބޭސް ބޭނުންކޮށް އުޅެއެވެ.


Prince Philip fasthaana lumuge hafal Medianet ge 110 van channel in!\nޕްރިންސް ފިލިޕް ފަސްތާނަލުމުގެ ހަފްލާ މީޑިއާނެޓުގެ 110 ވަނަ ޗެނަލުން!\n17 އޭޕްރީލް 2021 - 12:52:22\nއިނގިރޭސި ވިލާތުގެ ރާނީ ކުއީން އެލިޒަބަތްގެ ފިރިކަލުން ފްރިންސް ފިލިޕް ފަސްތާނަލާ ހަފްލާ މިއަދު ހަވީރު 17:00 ގައި މީޑިއާނެޓުގެ 110 ވަނަ ޗެނަލް (ސީއެންއެން) އިން ލައިވް ކަވަރޭޖް ފަށާނެކަމަށް މީޑިއާނެޓުން ހާމަކޮށްފިއެވެ.\nމީޑިއާނެޓުން ބުނީ މި ކަވަރޭޖު ގެނެސްދޭނީ ސީއެންއެންގެ އެކްނަރު ކްރިސްޓީނާ އަމަންޕޫރް، އެންޑްރެސެން ކޫޕާ އަދި ހަލާ ގްރާނީ ކަމަށް އެކުންފުނިން ބުނެއެވެ.\nފިިލިޕް އަވަހާރަވުމުގެ ގެ ކުރިން ވަނީ އާލާސްކަންފުޅާ ވަރަށް ގިނަ ދުވަހު އުޅުއްވާއެވެ. އަވަހާރަވި އިރު އުމުރުފުޅަކީ 99 އަހަރެވެ.\nއުމުރުން 99 އަހަރުގެ ފިލިޕްގެ ހާލުކޮޅު ގޯސްވުމުގެ ސަބަބުން އެމަނިކުފާނު ހޮސްޕިޓަލުގައި އެޑްމިޓުކޮށްފައިވަނީ ފެބްރުއަރީ 16ގައި، ކިންގް އެޑްވާޑް ދަ ސެވެންތް ހަސްފަތާލުގައެވެ.\nކޮވިޑް-19 އާ ގުޅިގެން ރައްކާތެރިކަމުގެ ފިޔަވަޅުތައް ވަރުގަދަކޮށްފައިވާ އިނގިރޭސި ވިލާތުގެ ތާރިޙުގައިވެސް އެންމެ މަދު އަދަދަކަށް މީހުން ބައިވެރިވެގެން ކުރިއަށްދާ ޝާހީ ޖަނާޒާއަށް ޕްރިންސް ފިލިޕްގެ ޖަނާޒާ ވެގެންދާނެއެވެ. ޖަނާޒާގައި ބަރިވެރިވާނީ 30 މީހުންނެވެ.\nމި ޖަނާޒާ ޓީވީ އަދި ރޭޑިއޯއިން ލައިވްކޮށް ބްރޯޑްކާސްޓްކުރާގޮތަށް ހަމަޖެހިފަވެެއެވެ.\nމި ހަފްލާގައި ބައިވެރިވުމަށް ޕްރިންސް ފިލިޕްގެ ކާފަ ދަރިކަލުން، ޕްރިންސް ހެރީ އިންގިރޭސިވިލާތަށް ދިއުމަށް ވަނީ ހަމަޖައްސާފައެވެ. މިއީ އިނގިރޭސިވިލާތުގެ ޝާހީ އާއިލާ ދޫކޮށް، ދިޔަ ފަހުން ހެރީ އެނބުރި ގައުމަށްދާ ފުރަތަމަ ފަހަރުވެސް މެއެވެ.\n''މަރިޔަމް'' ފިލްމު މީޑިއާނެޓް މަލްޓި-ސްކްރީނަށް!


ސޫރަތުލްފާތިޙާގެ ތަފްސީރު:6ވަނަ އާޔަތް\nއާރޓިކަލްކިޔުމަށް ހޭދަވާނެކަމަށް ބެލެވެނީ : 21 މިނެޓް,5ސިކުންތު\nﷲ ތަޢާލާގެ ވަޙީބަސްފުޅު:(صِرَاطَ الّذِيْنَ أَنْعَمْتَ عَلَيْهِمْ )\nމާނައީ: " (އެއީ) އެއުރެންނަށް އިބަ އިލާހު ނިޢުމަތްދެއްވި މީހުންގެ މަގެވެ. "\nމި އާޔަތަކީ ކުރީގެ ވަޙީބަސްފުޅު އިތުރަށް ބަޔާންކޮށްދިނުމަށްޓަކައި އެ ބަސްފުޅާއި ގުޅުވައިގެން ގެންނަވާފައިވާ ބަސްފުޅެކެވެ. ﷲ ތަޢާލާ ނިޢުމަތްދެއްވި މީހުންނަކީ އަންނަނިވި އާޔަތުގައި ﷲ ތަޢާލާ ބަޔާންކުރައްވާފައިވާ މީހުންނެވެ. ﷲ ތަޢާލާ ވަޙީކުރައްވާފައިވެއެވެ.\n(ومن يطع الله و الرسول فأولئك مع الذين أنعم الله عليهم من النبيين والصديقين والشهداء والصالحين وحسن أولئك رفيقا)\nމާނައީ: ” ﷲ އަށާއި، ރަސޫލާއަށް ކިޔަމަންވާ މީހުން (ދަންނާށެވެ!) ފަހެ، އެއުރެންވަނީ، ﷲ އެބަޔެއްގެ މައްޗަށް ނިޢުމަތްދެއްވި މީހުންކަމުގައިވާ ނަބިއްޔުންނާއި، صدّيق ންނާއި، شهيد ންނާއި، صالح ންނާ އެކުގައެވެ. އެބޭކަލުންނީ އެކުވެރިން ކަމުގައިވުމަށް ހާދަ ރަނގަޅު ބަޔެކެވެ. "\nﷲ ތަޢާލާގެ ވަޙީބަސްފުޅު:\n(غَيْرِ الْمَغْضُوبِ عَلَيْهِمْ )\nމާނައީ: ” އެއުރެންގެ މައްޗަށް ކޯފާލެއްވިގެންވާ މީހުންގެ މަގެއްނޫނެވެ. “\nކޯފާލެއްވިގެންވާ މީހުންނަކީ ޔަހޫދީންނެވެ. އަދި ޙައްޤު އެނގުމަށްފަހު އެއަށް ޢަމަލުނުކުރާ ކޮންމެ މީހެކެވެ.\nﷲ ތަޢާލާގެ ވަޙީބަސްފުޅު: (وَ لَا الضَّالِّيْنَ)\nމާނައީ: ” އަދި މަގުފުރެދިފައިވާ މީހުންގެ މަގެއްވެސް ނުމެނޫންމެއެވެ. “\nމަގުފުރެދުނު މީހުންނަކީ މާތް ނަބިއްޔާ صلى الله عليه وسلم ނަބީކަމާއިގެން ފޮނުއްވުމުގެ ކުރިން އުޅުނު ނަޞާރާއިންނެވެ. އަދި ޖާހިލުކަންމަތީ ޙައްޤާއި ޚިލާފަށް ޢަމަލުކުރާ ކޮންމެ މީހެކެވެ.\n(غير المغضوب عليهم ) މި އާޔަތުގައި އައިސްފައިވާ (عليهم) ގެ ދެ ޤިރާއަތެއް މުތަވާތިރު7ޤިރާއަތުގެ ތެރޭގައި އައިސްފައިވެއެވެ. އެއީ މި ކަލިމައިގައިވާ “ހާ” ގައި އުބުފިލި ޖަހައިގެންނާއި އިބިފިލި ޖަހައިގެންނެވެ. އުބުފިލި ޖަހައިގެން (عَلَيْهُمْ) އެވެ. އަދި އިބިފިލި ޖަހައިގެން (عَلَيْهِمْ) އެވެ.\nއަދި ދަންނާށެވެ! މީސްތަކުން މިހާރު ކިޔަވަން މި ގެންގުޅޭ މުސްޙަފުގައި ވާ ޤިރާއަތް ފިޔަވައި އެހެން ޤިރާއަތަކުން ޢާއްމުން (ދީނީ ޢިލްމު އުނގެނިފައި ނުވާ މީހުން) ގެ ގާތުގައި ކިޔެވުމަކީ3ގޮތަކުން ބަލާއިރު އެދެވިގެންވާ ކަމެއް ނޫނެވެ.\n1. ﷲ ތަޢާލާ ބާވައިލެއްވި މި މަތިވެރި ޤުރުއާނާއި މެދު ޢާއްމުންގެ ހިތްތަކުގައި ވަނީ ވަރަށް ޚާއްޞަ ޤަދަރެއްދެވިފައެވެ. އެބައިމީހުންގެ ހިތްތައް ވަނީ އެ ފޮތް މަތިވެރިކުރުމުން ފުރިފައެވެ. މިގޮތަށް ކަންތައް އޮއްވާ އެބައިމީހުންނަށް އެ ޤުރުއާން އެކި އިރު އިރު އެކިގޮތަށް ކިޔެވޭ އަޑު އިވިއްޖެނަމަ އެބައިމީހުންގެ ހިތުގައި އެ ޤުރުއާނަށް ދެވިފައިވާ ޤަދަރުކުޑަވެގެން ހިނގައިދާނެއެވެ. އެހެނީ އެބައިމީހުންނަކީ ދީނީ ޢިލްމު އުނގެނިފައިނުވާ ޢާއްމުން ތަކެކެވެ. އެބައިމީހުންނަށް ޞައްޙަ ޤިރާއަތްތަކާއި ކުށްތައް ވަކިކުރަން ނޭނގޭނެތީއެވެ.\n2. ޢާއްމުންގެ ގާތުގައި ޤިރާއަތްތައް ދަންނަ ޤާރީއަކު ކިޔެވިޔަސް އެމީހުން ތުހުމަތު ކުރާނީ ޤާރީ އަށް ނޭނގި ނުބައިކޮށް ކިޔަނީ ކަމަށެވެ. އެހެނީ އެ ޤާރީ އެކިޔަވަނީ ޢާއްމުން ދަންނަ ޤިރާއަތަކުން ކަމުގައި ނުވާތީއެވެ. މިކަމާހެދި ޢާއްމުން އެމީހުން އެއްވެ އުޅޭތަންތަނުގައިވެސް އެ ޤާރީއެއްގެ ވާހަކަ ދައްކަންފާށައިފާނެއެވެ.\n3. ޢާއްމުންނަށް އެ ޤާރީ އެކިޔަވަނީ އެހެން ޤިރާއަތަކަށްކަން އެނެގޭތީވެ އޭނާއާއި މެދު ހެޔޮކޮށްހީކޮށްފާނެއެވެ. އޭރުން އޭނާ ކޮންމެ ގޮތަކަށް ކިޔެވިޔަސް އެމީހުން އޭނާއަށް ތަބަޢަވާނެއެވެ. އެހާހިސާބުން ޤާރީއަށް ޤުރުއާން ކިޔެވުމުގައި ކުށެއް ކިއިއްޖެކަމުގައި ވަނީނަމަ އޭނާ އަށް އެކިޔެވުނީ މުސްޙަފުތަކުގައިވާ ޤިރާއަތަކަށްވެސް ނޫނެވެ. އަދި މުތަވާތިރު އެހެން ޤިރާއަތަކަށްވެސް ނޫނެވެ. މިކަމެއް ޢާއްމުންނަކަށް ނޭނގޭނެއެވެ. އެހެންކަމުން މިއީވެސް ރަނގަޅުގޮތެއް ނޫނެވެ.\nމިގޮތުން ޢަލީ ރަޟިޔަﷲ ޢަންހު ވިދާޅުވެފައި ވެއެވެ. ( حدثوا الناس بما يعرفون، أتحبون أن يكذبون الله و رسوله )\nމާނައީ: ” މީސްތަކުންނަށް ބުނެދޭއިރު އެބައިމީހުން ދަންނަ ވާހަކައިން އެބައިމީހުންނަށް ބުނެދޭށެވެ. އެބައިމީހުން ދުވަހަކުވެސް އަޑުނާހާފަދަ ބީރައްޓެހިވާހަކައިން ބުނެނުދޭށެވެ. މީސްތަކުން އެބައިމީހުން ﷲ އާއި ރަސޫލާ ދޮގުކުރުމަށް ތިޔަބައި މީހުން ލޯބިކުރަނީތޯއެވެ. "\nއަދި އިބްނު މަސްޢޫދު ރަޟިޔަﷲ ޢަންހު ވިދާޅުވެފައިވެއެވެ.\n( إنك لا تحدث قوما حديثا لا تبلغه عقولهم إلا كان لبعضهم فتنة )\nމާނައީ: ” ހަމަކަށަވަރުން ތިބާ ބަޔަކަށް އެބައިމީހުންގެ ސިކުންޑިތައް އެހިސާބަށް ފޯރާފައި ނުވާފަދަ ވާހަކައެއް ކިޔައިދީފިނަމަ އެބައިމީހުންގެ ތެރެއިން ބަޔަކު ފިތުނަވެރި ނުވެ ނުދާނެއެވެ." ”\nޢުމަރު ބުން އަލްޚައްޠާބު ރަޟިޔަﷲޢަންހު އަށް ހިޝާމް ބުން ޙަކީމް، ޢުމަރުގެފާނު އަޑުނާހާގޮތަކަށް އާޔަތެއް ކިޔަވާވިދާޅުވި އަޑުއިވިވަޑައިގެން އެ މައްސަލަ ނަބިއްޔާ صلى الله عليه وسلم ގެ އަރިހަށް ގެންދެވިއެވެ. ދެން ނަބިއްޔާ صلى الله عليه وسلم ހިޝާމް އަށް ދެންނެވިއެވެ. ކިޔަވާށެވެ. ދެން ހިޝާމް ކިޔެވި ހިނދު އެކަލޭގެފާނު ޙަދީޘްކުރެއްވިއެވެ. ތި އާޔަތް ބާވައިލެއްވުނީ ތިގޮތަށެވެ. ދެން ޢުމަރުގެފާނަށް ވިދާޅުވިއެވެ. ކަލޭގެފާނުވެސް ކިޔަވާވިދާޅުވާށެވެ. ދެން އެކަލޭގަފާނުވެސް ކިޔަވާވިދާޅުވުމުން ނަބިއްޔާ صلى الله عليه وسلم ހަދީޘްކުރެއްވިއެވެ. "ތި އާޔަތް ތިގޮތަށް ބާވައިލެއްވުނެވެ." އެހެނީ ފަހެ ޤުރުއާން ބާވައިލެއްވިފައި ވަނީ ޢަރަބިންގެ7ބަހުރުވައަކުންނެވެ. އަދި ކުރީގައި މީސްތަކުން ޤުރުއާން ކިޔަވަމުން ދިޔައީވެސް އެ ބަހުރުވަތަކުންނެވެ. އެއަށްފަހު ޢުޘްމާން ރަޟިޔަﷲޢަންހު އެއް ބަހުރުވައިގެ މައްޗަށް ޤުރުއާން ޖަމަޢަކުރެއްވިއެވެ. އެއީ މީސްތަކުންގެ މެދުގައި ޤުރުއާންކިޔަވާނެ ރަނގަޅު ގޮތާއިމެދު ޚިޔާލުތާފާތުވުންތައް ގިނަވާން ފެށުމުން އެ ޚިލާފުތައް ބޮޑުވެދާނެކަމުގެ ބިރަށް އެކަލޭގެފާނު ކުރެއްވިކަމެކެވެ. ފަހެ އަކަލޭގެފާނު ޤުރުއާން ޖަމަޢަކުރެއްވީ އެއް ބަހުރުވައިންނެވެ. އެއީ ޤުރައިޝުންގެ ބަހުރުވައިންނެވެ. އެހެނީ ނަބިއްޔާ ޤުރުއާން ބާވައިލެއްވުނީ ނަބިއްޔާ صلى الله عليه وسلم ގެ މައްޗަށެވެ. އަދި އެކަލޭގެފާނު ނަބީކަމާއިގެން ފޮނުއްވުނީ ޤުރައިޝުންގެ ތެރެއިންނެވެ. އަދި އެއަށް ފަހު އެހެން ބަހުރުވަތައް މީސްތަކުން ހަނދާންނެތުނެވެ.\nފަހެ ޢުމަރު ރަޟިޔަﷲޢަންހު އެކަލޭގަފާނު އަޑު ނާއްސަވާ ގޮތަކަށް ޤުރުއާން ކިޔެވުމުން ކަންތައް ކުރެއްވި ގޮތަކީ މިއީ ކަމުގައި ވީ އިރު ދީނީ ޢިލްމު ނުދަންން ޢާއްމުންގެ މީހަކަށް މުސްޙަފުގައި މިހާރު ލިޔެވިފައިވާ އެމީހުން ދަސްކޮށްފައިވާ ޤިރާއަތް ފިޔަވައި އެހެން ޤިރާއަތަކަށް ޤުރުއާން ކިޔެވުމުން ވާނެ ގޮތާއި މެދު ތިބާ ވިސްނާލައްވާށެވެ!\nﷲ އަށް ޙަމްދުހުއްޓެވެ. ކޮންމެ އިންސާނަކު ހުރިހާ ޤިރާއަތަކުން ޤުރުއާން ކިޔެވުން ވާޖިބުވެގެން ނުވާކަމުގައި ޢިލްމުވެރިން ވަނީ އިއްތިފާޤުވެވަޑައިގެންފައެވެ. އެއްޤިރާއަތުން ކިޔެވިކަމުގައި ވިޔސް ފުދެއެވެ. އެހެންކަމުން ފިތުނަތަކުން ތިޔަބައިމީހުން ދުރުހެލިވާށެވެ. އަދި ފިތުނަތަކަށް މަގުފަހިވާ ސަބަބުތަކުންވެސް ދުރުހެލިވާށެވެ.\nމަތީގައި ބަޔާންވެދިޔަ ދެ އާޔަތުގައި ހިމެނޭ ފާއިދާތައް:\n( ނޯޓު: މި ތާގައި އަލް ޢައްލާމާ މުޙައްމަދު ބުން ޞާލިޙުލް ޢުޘައިމީން ރަޙިމަހުﷲ ވިދާޅުވެފައި މިވަނީ (صِرَاطَ الَّذِينَ أَنْعَمْتَ عَلَيْهِمْ غَيْرِ الْمَغْضُوبِ عَلَيْهِمْ وَلَا الضَّالِّينَ) މިއީ2އާޔަތް ކަމަށެވެ. އެހެންނަމަވެސް ތިޔަބޭފުޅުންނަށް މުސްޙަފުން ފެންނަން އޮންނާނީ 1 އާޔަތުގެ ގޮތުގައެވެ. ވުމާއެކު އަޅުގަނޑު ބުނެލަން ބޭނުންވާ ވާހަކަ އަކީ އަލްފާތިހާގެ އާޔަތްތަކުގެ ތެރެއިން2އާޔަތަކާއި މެދި އިލްމުވެރިން އިޚްތިލާފުވެ ވަޑައިގެންފައިވެއެވެ. އެއީ މުސްޙަފުގައި ފުރަތަމަ އާޔަތްކަމުގައި ފެންނަން އޮންނަ (بِسْمِ اللَّـهِ الرَّحْمَـٰنِ الرَّحِيمِ) އާއި މުސްޙަފުގައި7ވަނަ އާޔަތްކަމުގައި ފަހާގަކޮށްފައި އޮންނަ (صِرَاطَ الَّذِينَ أَنْعَمْتَ عَلَيْهِمْ غَيْرِ الْمَغْضُوبِ عَلَيْهِمْ وَلَا الضَّالِّينَ) އާއި މެދުގައެވެ. ހުރިހާ ޢިލްމުވެރިންވެސް އިއްތިފާޤުވެވަޑައިގަންނަވާ ގޮތުގައި އަލްފާތިޙާގެ އާޔަތްތަކުގެ ޢަދަދު7ކެވެ. އެހެން ނަމަވެސް ޚިޔާލު ތަފާތުވެފައި ވަނީ7އާޔަތް ކަނޑައަޅާނެ ގޮތަކާއިމެދުގައެވެ. ނަމަވެސް މި ފޮތުގައި މި ޚިލާފުތަކުގެ ވާހަކަ ތަފްސީލްކޮށް ޒިކުރުކުރާކަށް އަޅުގަނޑު ނެތީމެވެ.\nއެހެންނަމަވެސް ޢިލްމުވެރިންގެ ރައުޔު ތަކުގެ ތަރެއިން އަލްޢައްލާމާ މުޙައްމަދު ބުން ޞާލިޙުލް ޢުޘައިމީން ރަޙިމަހުﷲ ބުރަވެވަޑައިގަންނަވާ ރައުޔު ޒިކުރުކޮށްލާނަމެވެ. އެކަލޭގެފާނު ބުރަވެ ވަޑައިގަންނަވާގޮތުގައި (بِسْمِ اللَّـهِ الرَّحْمَـٰنِ الرَّحِيمِ) އަކީ އަލްފާތިޙާގެ ފުރަތަމަ އާޔަތެއް ނޫނެވެ. އަދި އެއީ ކީރިތި ޤުރުއާނުގައި ﷲ ތަޢާލާ ބާވައިލައްވާފައިވާ މުސްތަޤިއްލު އާޔަތެކެވެ. އަދި އެކަލޭގެފާނު ބުރަވެވަޑައިގަންނަވާ ގޮތުގައި އަލްފާތިޙާގެ ފުރަތަމަ އާޔަތަކީ (الْحَمْدُ لِلَّـهِ رَبِّ الْعَالَمِينَ ) އެވެ. އަދި6ވަނަ އާޔަތަކީ (صِرَاطَ الَّذِينَ أَنْعَمْتَ عَلَيْهِمْ ) މިއެވެ. އަދި7ވަނަ އާޔަތަކީ (غَيْرِ الْمَغْضُوبِ عَلَيْهِمْ وَلَا الضَّالِّينَ ) މިއެވެ. )\n1. ޖުމަލްކޮށް ޒިކުރުކުރެއްވުމަށް ފަހު ތަފްސީލްކޮށް ޒިކުރުކުރެއްވުން. މިގޮތުން ﷲ ތަޢާލާގެ ވަޙީބަސްފުޅު (اهدنا الصراط المستقيم) ގައި ޒިކުރު ކުރައްވާފައި ވަނީ ޖުމްލަކޮށް ސީދާވެގެންވާ ތެދުމަގަށް ހިދާޔަތް ދެއްކެވުމަށެވެ. އަދި ( صراط الذين أنعمت عليهم ) މި އާޔަތުގައި ސީދާވެގެންވާ ތެދުމަގަކީ ކޮބައިކަން ތަފްސީލްކޮށް ބަޔާން ވެފައިވެއެވެ. މިގޮތަށް ފުރަތަމަ ޖުމްލަކޮށް ގެންނެވުމަށްފަހު ފަހުން ތަފްސީލްކޮށް ގެންނެވުމުގެ ފާއިދާއެއް ވެއެވެ. އެއީ އެއްޗެއް ޖުމްލަކޮށް ބުނެވިއްޖެ ނަމަ އޭގެ ތަފްސީލަކީ ކޮބައިތޯ ބެލުމަށް ނަފްސު އަވަސްވެގަނެ އެކަމަށް އެދުންވެރިވެއެވެ. އަދި ނަފްސު މި ހާލަތުގައި ވަނިކޮށް އެ އެއްޗެއްގެ ތަފްސީލް އަންނައިރު އެ ތަފްސީލް އެ އަންނަނީ އެ ޤަބޫލްކުރަން ތައްޔާރަށް ހުރި ނަފްސެއްގެ މައްޗަށެވެ. އަދި މިގޮތަށް އައުމުގެ އެހެން ފާއިދާއެއްވެސް ވެއެވެ. އެއީ ﷲ ތައާލާ ނިޢުމަތްދެއްވި މީހުން ވަނީ އެއިލާހުގެ ސީދާވެގެންވާ ތެދުމަގުގެ މަތީގައިކަން އެންގެވުމެވެ. (ނިޢުމަތް ދެއްވެވި މީހުންނަކީ ނިސާ ސޫރަތުގެ 69 ވަނަ އާޔަތުގައި އަންގަވާފައިވާ މީހުންނެވެ. މި އާޔަތް ކުރީގައި ބަޔާންވެ ހިނގައްޖެއެވެ.)\n2. މި ދެ އާޔަތުގައި ހިމެނޭ ފާއިދާ ތަކުގެ ތެރޭގައި، އެއިލާހު ނިޢުމަތްދެއްވެވި މީހުންނަށް ދެއްވާފައިވާ ހިދާޔަތުގެ ނިޢުމަތަކީ ހަމައެކަނި އެއިލާހުގެ ފަޟުލަވަންތަކަމުން އެއިލާހު ދެއްވާފައިވާ ނިޢުމަތެއްކަން ބާޔާންކޮށް އެ ނިޢުމަތް އެއިލާހަށް ނިސްބަތްކުރުން ހިމެނެއެވެ.\n3. މީސްތަކުން ތިން ބަޔަކަށް ބެހިގެންވާކަން އެންގެވުން. މިގޮތުން މީސްތަކުން ބެހިގެންވަނީ ﷲ ނިޢުމަތްދެއްވެވި މީހުންނާއި އެބަޔެއްގެ މައްޗަށް ކޯފާލެއްވިގެންވާ މީހުންނާއި މަގުފުރެދިފައިވާ މީހުންނަށެވެ. މި ތިން ބައިގެ ވާހަކާ ކުރީގައި ބަޔާންވެ ހިނގައްޖެއެވެ.ސީދާވެގެންވާ ވާ ތެދުމަގުން ނިކުތުމަށް މެދުވެރިވަނީ ދެ ސަބެބެކެވެ: އެއީ ޖާހިލުކަން ނުވަތަ ނުކިޔަމަންތެރިކަމެވެ.\nނުކިޔަމަންތެރިކަމުގެ ސަބަބުން ސީދާވެގެންވާ ތެދުމަގުން ނިކުތް މީހުންގެ އެންމެ ކުރީގައިވަނީ ޔަހޫދީންނެވެ. އަދި އެބައި މީހުންގެ ޖާހިލުކަމުގެ ސަބަބުން ނުވަތަ ޙައްޤަކީ ކޮބައިކަން ނޭނގުމުގެ ސަބަބުން ސީދާވެގެންވާ ތެދުމަގުން ނިކުތް މީހުންގެ އެންމެ ކުރީގައިވަނީ ނަޞާރާއިންނެވެ. މިއީ ނަބިއްޔާ صلى الله عليه وسلم ނަބީކަމާއިގެން ފޮނުއްވުމުގެ ކުރިން ނަޞާރާއިން ވީ ޙާލެވެ. އެހެން ނަމަވެސް އެކަލޭގެފާނުގެ ނަބީކަމާއިގެން ވަޑައިގަތުމަށްފަހު އެބައިމީހުންނަށް ޙައްޤަކީ ކޮބައިކަން އެނގިއްޖެއެވެ. އަދި އެބައިމީހުން ޙައްޤާއި ޚިލާފުވެގަތީއެވެ. ވުމާއެކު އެއަށްފަހު އެބައި މީހުންނާއި ޔަހޫދީން އެއް ދަރަޖަޔަކަށް އައީއެވެ. އެހަންކަމުން މިދެބައިމީހުންނަކީވެސް އެބަޔެއްގެ މައްޗަށް ކޯފާލެއްވިގެންވާ މީހުންނެވެ.\n4. މި ދެ އާޔަތުގައި ހިމެނޭ ފާއިދާތަކުގެ ތެރޭގައި ކީރިތި ޤުރުއާނުގެ ބަލާޣާތްތެރިކަން ހިމެނެއެވެ. އެހެނީ ( المغضوب عليهم ) ގައި އައިސްފައި ވަނީ “އެބަޔެއްގެ މައްޗަށް ކޯފާ އިސްކުރެވިގެންވާ މީހުން” މި ފަދައިންނެވެ. “ތިމަން އިލާހު ކޯފާލެއްވި މީހުން” މި ފަދައިންނެއް ނޫނެވެ. މި އިން އަންގައިދެނީ އެބައިމީހުންގެ މައްޗަށް ﷲ ތަޢާލާ އާއި އެއިލާހުގެ ވަލީވެރިންގެ ފަރާތުންވެސް ކޯފާ ހުރިކަމެވެ.\n5. މި ދެ އާޔަތުގައި ހިމެނޭ ފާއިދާތަކުގެ ތެރޭގައި، އެންމެ ބޮޑު ކަންތައް އެއާއި ޖެހިގެން އަންނަ ބޮޑު ކަމަށްވުރެ އިސްކުރުން ހިމެނެއެވެ. އެހެނީ ﷲ ތަޢާލާ އެވަނީ މަގުފުރެދުނު މީހުންގެ ކުރިން އެބައިމީހުންގެ މައްޗަށް ކޯފާލެއްވުނު މީހުންގެ ވާހަކަ ގެންނަވާފައެވެ. އެހެނީ އެބައިމީހުންގެ މައްޗަށް ކޯފާލެއްވުނު މީހުން ޙައްޤާއި ޚިލާފުވީ މިންވަރު މަގުފުރެދުނު މީހުންނަށްވުރެ މާބޮޑުވެގެންވެއެވެ. އެހެނީ ހައްޤަކީ ކޮބައިކަން އެނގުމަށްފަހު އެއާއި ޚިލާފުވީ މީހުން ޙައްޤަށް ރުޖޫޢަވުމަކީ ނޭނގުމުގެ ސަބަބުން މަގުފުރެދިފައިވާ މީހުން ޙައްޤަށް ރުޖޫޢަވުމަށްވުރެ މާ އުނދަގޫކަމެކެވެ.\n6. ކޮންމެއަކަސް މި ސޫރަތަކީ ވަރަށް މާތް މަތިވެރި ސޫރަތެކެވެ. އަދި އަޅުގަނޑަށްވެސް އަދި އެހެން މީހަކަށްވެސް މި ސުރަތުގައިވާ އެންމެހާ މަތިވެރި މަޢުނަތައް ފުރިހަމަޔަށް ދެނެގަތުމަކީ ކުރެވޭނޭ ކަމެއް ނޫނެވެ. އެހެން ނަމަވެސް މިއީ ދެލީގެ ތިތްކެކެވެ. (އެބަހީ މަދުމިންވަރެކެވެ.) ފަހެ މި ސޫރަތާއި މެދު އިތުރަށް އެނގެން ބޭނުންވެއްޖެ ބޭފުޅެއްގެ މައްޗަށް ވަނީ އިބްނުލް ޤައްޔިމް ރަޙިމަހުﷲ ގެ مدارج السالكين ފޮތް ކިޔުމެވެ.\n- އައްޝައިޚް އަޙްމަދު މިޙްސަން މުޙައްމަދު


SunOnline: Covid heydha billion akah\nއައިޝަތު ފަރީޙާ 06 Jul 2020, 17:56\nކޮވިޑް19 އާއި ގުޅިގެން އެންމެ ބޮޑު ހޭދައެއް ކުރަނީ ނޭޝަނަލް ޑިޒާސްޓާ މެނޭޖުމެންޓް އޮތޯރިޓީ (އެންޑީއެމްއޭ)އާއި ހެލްތު މިނިސްޓްރީ އިންނެވެ. ފިނޭންސްގެ ރިޕޯޓުގައި ފާހަގަކޮށްފައިވާގޮތުން މިދިޔަ ހަފްތާ ހެލްތު މިނިސްޓްރީ އިން ވަނީ 13.2 މިލިއަން ރުފިޔާގެ އަގުހުރި އިކުއިޕްމެންޓު ރާއްޖޭގެ ރަށްރަށަށް ފޮނުވައިފައެވެ. މިއީ ކޮވިޑް19 އާއި ގުޅިގެން ކުރާ ޓެސްޓުތައް ހެދުމަށް ބޭނުންވާ މެޝިނަރީ އާއި ސާމާނެވެ.\nމީގެ އިތުރުން މިދިޔަ ހަފްތާ އެންޑީއެމްއޭއިން ދަތުރުފަތުރަށް ކުރި ހަރަދު އޭގެ ކުރީ ހަފްތާ އަށްވުރެ 13.3 ޕަސެންޓް އިތުރު ކަމަށް އެ ރިޕޯޓުގައި ބުނެފައިވެއެވެ. އެންޑީއެމްއޭ އިން ދަތުރުފަތުރަށް 14.6 މިލިއަން ރުފިޔާ ހަރަދުކޮށްފައި ވެއެވެ.\nމިހާތަނަށް ކޮވިޑާ ގުޅިގެން އެންޑީއެމްއޭ އިން 665.9 މިލިއަން ރުފިޔާ ހަރަދުކޮށްފައިވާއިރު ހެލްތު މިނިސްޓްރީ އިން ވަނީ 162.6 މިލިއަން ރުފިޔާ ހޭދަކޮށްފައެވެ.\nމީގެ ތެރެއިން އެންމެ ބޮޑު ހޭދައެއް ކޮށްފައިވަނީ ކޮވިޑާ ގުޅިގެން ފޯރުކޮށްދެންޖެހޭ ހިދުމަތްތައް ދިނުމަށާއި ބޭނުންވާ ސާމާނު ހޯދުމަށެވެ. އެކަމަށް 478.7 މިލިއަން ހޭދަކޮށްފައިވެއެވެ. ކޮވިޑާ ގުޅިގެން ހޯދަންޖެހުނު މެޝިނަރީސްތަކަށް ނުވަތަ ކެޕިޓަލް އިކުއިޕްމެންޓުތަކަށް 194.7 މިލިއަން ރުފިޔާ ހޭދަކުރި އެވެ.\nސަބްސިޑީ ނުވަތަ އެހީގެ ގޮތުގައި ސަރުކާރުން ވަނީ މި މުއްދަތުގެ ނިޔަލަށް 114.7 މިލިއަން ރުފިޔާ ހޭދަކޮށްފައެވެ. އޮޕަރޭޝަނަލް މަސައްކަތްތަށް 74.3 މިލިއަން ރުފިޔާ ވަނީ ހޭދަވެފަ އެވެ.\nމި މަސައްކަތުގައި ބޭނުންކުރާ އިމާރާތްތަކަށް 59.9 މިލިއަން ރުފިޔާ ހޭދަކުރި އިރު ދަތުރުތަކަށް 18.7 މިލިއަން ރުފިޔާ ވަނީ ހޭދަވެފަ އެވެ.\nކޮވިޑާ ގުޅިގެން ވަޒީފާއަށް އަސަރުކޮށްފައިވާ 2،507 ފަރާތަކަށް މިހާތަނަށް 10.1 މިލިއަން ރުފިޔާ އިންކަމް ސަޕޯޓުގެ ގޮތުގައި ދޫކޮށްފައިވާއިރު ކޮވިޑް ރިކަވަރީ ލޯން ސްކީމުގެ ދަށުން ވިޔަފާރިތަކަށް ބީއެމްއެލް މެދުވެރިކޮށް 339.7 މިލިއަން ރުފިޔާ ދޫކޮށްފައިވާއިރު އެސްޑީއެފްސީ މެދުވެރިކޮށް 118.5 މިލިއަން ރުފިޔާގެ ލޯނު ވަނީ ދޫކޮށްފަ އެވެ.\nކޮވިޑާ ގުޅިގެން ގާއިމްކުރި ނޭޝަނަލް އިމަޖެންސީ ސެންޓަރުގެ ނަން ހެލްތު އިމަޖެންސީ ސެންޓަރަށް ބަދަލުކޮށް، ނިއު ނޯމަލްގެ ތިންވަނަ ފިޔަވަހި މިހާރު ވަނީ ފަށައިފަ އެވެ.


Sheesha Ah Saurathirees Aharu Vumaaeku Bodu Promotion Eh! - Vaguthu\nޝީޝާއަށް ސައުރަތިރީސް އަހަރުވުމާއެކު ބޮޑު ޕްރޮމޯޝަނެއް!\n3 ދުވަސް ކުރިން ( ނޮވެމްބަރު 24, 2021 )\nޝީޝާ އިން ވިއްކާ ހޮންޑާ ސައިކަލްތަކެއް\nރާއްޖޭގެ އެންމެ މަގްބޫލު ސައިކަލު ބްރޭންޑް، ހޮންޑާގެ ރާއްޖޭގެ އޮތޮރައިޒް ޑިސްޓްރިބިއުޓަރ ޝީޝާއަށް 34 އަހަރު ފުރުމާއި ގުޅިގެން ބޮޑު ޕްރޮމޯޝަނެއްބާއްވަން ނިންމައިފިއެވެ.\nޝީޝާއަށް 34 އަހަރުވީ މި އަހަރުގެ ނޮވެމްބަރު މަހުގެ ތިން ވަނަ ދުވަހުއެވެ. 1987 ވަނަ އަހަރު ޝީޝާ ކުންފުނި ވުޖޫދުވިއިރު، އެ ކުންފުނިން ރާއްޖެއަށްހޮންޑާ ތައާރަފްކޮށްފައި ވަނީ 1997 ވަނަ އަހަރުއެވެ. ހަމަ އެ އަހަރު ހޮންޑާގެ ސޯލް ޑިސްޓްރިބުއުޝަންކަން ޝީޝާއަށް ލިބުނުއިރު އޭގެ ފަހުން އެކުންފުނިން ރާއްޖެއަށް ހޮންޑާ ބްރޭންޑްގެ ސައިކަލާއި، ޕަވާ ޕްރޮޑަކްޓްސްތައް އެތެރެ ކުރަން ފެށިއެވެ.\nއަދި ސާވިސް ސެންޓަރެއްވެސް ހުޅުވިއެވެ. މިއާއެކު ކުންފުންޏަށް ލިބުނު ބޮޑު މަގްބޫލުކަމާއި އިތުރުބާރުގެ ސަބަބުން ރާއްޖޭގެ ބޮޑެތި ހުރިހާ އަތޮޅަކަށް ކުންފުނީގެ އައުޓްލެޓްތައް ފުޅާކުރިއެވެ.\nޝީޝާ އިން މިއަދު ބުނީ، އެ ކުންފުންޏަށް 34 އަހަރު ފުރުން ފާހަގަކުރުމުގެ ގޮތުގެ އަހަރީ ޕްރޮމޯޝަންގެ ނަމުގައި ބޮޑު ޕްރޮމޯޝަނެއް ބާއްވާންނިންމާފައިވާކަމަށެވެ.\nއެގޮތުން މިފަހަރު ޝީޝާ ހޮންޑާގެ ކަސްޓަމަރުންނަށް ބޮޑެތި ޑިސްކައުންޓްތަކެއް ހުރިހާ ހޮންޑާގެ މޮޑެލް ތަކަކުން ދީފައި ވެއެވެ.\nފާހަގަކޮށްލަން ޖެހޭ ކަމަކަކީ ހުރިހާ ހޮންޑާ މޮޑެލްތަކަކުން އެއްކޮށް ފައިސާ ދައްކައްކައިގެން ސައިކަލު ނަގާ ފަރާތްތަކަށް ހާހުން ޑިސްކައުންޓް ލިބިގެންދާ ކަމެވެ.\nއެއްކޮށް ފައިސާ ދައްކައިގެން ލިބެން ހުރި ސައިކަލުތަކުގެ ތެރޭގައި ހޮންޑާ އެއާބްލޭޑް 125 އަދި އެއާބްލޭޑް150، ސްކޫޕީކްލަބް12، ސްކޫޕީ ޕްރެސްޓީޖް، ވޭވްi125، ވިނާ އެކްސް 150، އޭޑީވީ 150، ޕީސީއެކްސް 160 އަދި ރެބެލް 300 ހިމެނެއެވެ.\nމީގެ އިތުރުން ޝީޝާ އިން ވަނީ އެ ކުންފުނީގެ އައުޓެލްޓްތަކުން އިންސްޓޯލެމެންޓަށް ސައިކަލު ނަގާ ފަރާތްތަކަށް ޑައުންޕޭމަންޓުން ބޮޑު ލުއިތަކެއް ދީފައެވެ. އެއީ ސައިކަލުގެ ޑައުންޕޭމަންޓަށް 50% ދައްކައިގެން ބާކީ ފައިސާ 12 މަސް ދުވަހުގެ މުއްދަތަކަށް ބަހާލެވޭނެ ގޮތަށް ފަރުމާކޮށްފައިވާ ޒީރޯ ފައިނޭންސް ޗާޖްޕެކޭޖްގެ ދަށުންނެވެ. މި ޕެކޭޖްގައި އެއްވެސް އިތުރު ފައިނޭންސް ޗާޖެއް ނުހިމެނޭނެއެވެ.\nޝީޝާ އިން މައުލޫމާތު ދޭ ގޮތުގައި މި ޕްރޮމޯޝަން ޑިސެންބަރު މަހުގެ ނިޔަލަށް ދެމިގެން ދާނެއެވެ.\nޝީޝާގެ އަހަރީ ދުވަހާއި ގުޅުވިގެން ކުރިއަށްގެންދާ މި ޕްރޮމޯޝަންގެ މުއްދަތުގެ ތެރޭގައި ޝީޝާގެ ފޭސްބުކް ޕޭޖު މެދުވެރިކޮށް ހާއްސަ ސަޕްރައިޒްތަކެއްކަސްޓަމަރުންނަށް ލިބިގެން ދާނެއެވެ.\nރާއްޖޭގެ ގިނަ ބައެއްގެ އިތުބާރު ހޯދާފައިވާ ޝީޝާއިން ވިއްކާ ހޮންޑާ ސައިކަލުތަކަކީ ރައްޔިތުންގެ މެދުގައި މަގްބޫލު ވެގެން ދިޔަ އުފެއްދުމެކެވެ. އަދި ހޮންޑާސައިކަލުތަކުގެ ޕަވާ ޕްރޮޑަކްޓްސް ތަކަކީ ވަރަށް ގިނަ ބައެއްގެ ސަޕޯޓް ހޯދާފައިވާ އުފެއްދުންތަކެއްވެސް ފާހަގަކޮށްލަން ޖެހެއެވެ.\nމީގެ އިތުރުން ޝީޝާއަކީ ހޮންޑާ ސައިކަލު އެއްވެސް މެދުވެރިއަކާއި ނުލާ ސީދާ ހޮންޑާގެ ފެކްޓްރީން ރާއްޖެ ގެންނަ ހަމަ އެކަނި ޑިސްޓްރިބިއުޓާކަންފާހަގަކޮށްލަން ޖެހެއެވެ.\nމިއަދު ރާއްޖޭގެ ބޮޑެތި ހުރިހާ އަތޮޅެއްގައި ޝީޝާގެ އައުޓްލެޓްތައް ގާއިމްކޮށްފައި ވެއެވެ. އެގޮތުން ފުވައްމުލައް ސިޓީ، އައްޑޫ ސިޓީ، ކުޅުދުއްފުށި ސިޓީ، ގދ. ތިނަދޫ، ގއ.ވިލިނގިލި ލ. ގަން އަދި މާލެ އާއި ހުޅުމާލޭގައި އައުޓްލެޓްތައް ގާއިމްކޮށްފައި ވެއެވެ.\nއެމްއައިބީ އުޖާލާ ދިރިއުޅުން މެދުވެރިކޮށް ޝީޝާއިން ހޮންޑާގެ ޕްރޮޑަކްޓްތައް ލިބޭނެ\nއެންމެ ފަހުގެ ވިނާ އެކްސް ސައިކަލުގެ އަޖުމަ ބަލައިލަން ކަސްޓަމަރުންނަށް ރަނުގެ ފުރުސަތެއް!\nޝީޝާ މެގަ ޑީލްސް: ހަމަ ވޯވް!